text:
Njye nk’umugore nakora iki kugirango ngire urugo rwiza ?
Nkuko umugabo mwiza agira ibimuranga,umugore mwiza na we agira ibimuranga. Gusa ni byinshi byose ntiwabivuga ngo birangire. N’ubwo muri iki gihe hari ibyo iterambere ryazanye, ku buryo guhahira urugo bitakiri iby’umugabo gusa, ahubwo biterwa n’ubifitiye ubushobozi, reka nkubwire ibyo umugore atagomba kuburira umwanya n’aho yagira uruhare mu guhahira urugo.
Umugore mwiza agira isuku ; isuku ku mubiri, ku mutima, ku myambaro, no mu rugo. Akenshi iyo bavuga ko umugore asusurutsa urugo, iyo suku iba irimo.
Umugore mwiza amenya kwakira abashyitsi ; mu byishimo, kubaganiriza kandi buri wese akamwubaha. Iyo avugwa neza n’abagenda mu rugo rwe, aba ari ishema ry’umugabo we ! Uzazirikane cyane bene wabo n’umugabo wawe, si rubanda rusanzwe.
Umugore mwiza amenya kuzirikana umugabo we. Umugabo akenshi ugirango ni umwana wawe mukuru. Umenya kumuzigama no kumutoranyiriza ibyiza mbere y’abandi. Uramenye nta mushyitsi umuruta ! Uzamenye kumuvana muri rusange, mu kivunge, n’aho byaba bitabuze, umenye ko mu mafunguro iryiza cyane ari irye. Tuboneyeho no kukubwira ko umugore mwiza amenya icyo umugabo we akunda.
Umugore mwiza amenya gushyira ibintu ku murongo, akamenya aho afashije n’aho abariza buri kintu cyane cyane iby’agaciro. Nk’impapuro z’ubutaka, iz’urugendo, indangamanota z’abana, impamyabumenyi cyangwa impamyabushobozi niba muzifite, n’ibindi.
Umugore mwiza aranyurwa ; uyu ni umwitozo w’ingenzi buri mugore aba agomba kugira. Icyo umugabo agukoreye, ukamenya kugira ijisho rikibona vuba kandi ugashimira. Uramenye umugabo atazatakaza imbaraga mu gikorwa iki n’iki ngo nikirangira ubifate nk’ibisanzwe. Byamuca intege !
Umugore mwiza amenya gushishoreza urugo rwe ; aha ndavuga ku bikenewe. Ikindi kandi iyo afite ubwo bushishozi, aba ari we mujyanama wa mbere w’umugabo. Nubona umugabo wawe afite abandi agisha inama atabikubwiye uzamenye ko yagaye ubushishozi bwawe. Gusa hari igihe ibyo agishaho inama uba nta gitekerezo ubifiteho, bwo muyigisha ahandi, ariko na bwo mwembi mukaba mubiziranyeho. Ku buryo inama undi abahaye, mubasha gusuzumira hamwe niba ihuye n’icyo mwari mukeneye kandi kitabangamiye indangagaciro z’urugo rwanyu.
Umugore mwiza amenya umwihariko ahuriyeho n’umugabo we bonyine, aha ndashaka kuvuga kumenya utwambaro twanyu tw’imbere n’icyumba muraramo. Ibi bintu si rusange, n’aho utagira akanya, ak’ibi uba ugomba kukabona. Si rusange, si iby’umukozi. Mu bwumvikane, binatewe n’ufite umwanya, mwabyumvikanaho, ariko byibura bikitabwaho n’umwe muri mwe.
Umugore mwiza agerageza kubona igihe cyo kuba hamwe n’umugabo we bari bonyine ; abagabo ntibakunda kuba bonyine. Twa ducogocogo tw’urugo jya umenya kudushyira ku murongo kuko ntitujya turangira. Abagabo bakunda gutinda mu kabari cyangwa bakaba mu kazi kugeza ijoro riguye baba bahunga irungu. Si buri gihe kandi bahigira imico myiza, hari igihe basakuma.
None se utabonetse ngo muvugane ibyubaka urugo rwanyu, wumva ari nde wundi wagusimbura ? Jya umenya guhitamo muri byinshi ufite byo gukora ubanze iby’ingenzi, nibiba byinshi ubanze ibyihutirwa, nibiba byinshi ukore ibidashobora gusimburwa byonyine. Ubundi ube hamwe n’umugabo wawe.
Umugore mwiza amenya guhanga udushya cyane cyane mu myambarire no mu gikoni ; ibi nkeka ko bitagoye cyane kuko muri kamere y’abagore habamo kwibuka cyane no kurambirwa vuba. Umugore yibuka imyenda yose uko yagiye ayambara kuva ku cyumweru cya mbere cy’ukwezi kugeza ku cya nyuma. Abagira myinshi, ukwezi gukurikiraho abura icyo yambara ! Uwo afashe akabona awuheruka bityo bityo.
Ni byiza kandi abagabo barabikunda ! Gusa uritonde umutungo w’urugo wose utazashirira muri ibyo. Aha na ho bisaba ubushishozi no kubiganiraho n’uwo mwashakanye, kugirango udasesagura. Imwe mu mpamvu zijya zitera abagabo guca inyuma abagore ni uguhora mu bintu bimwe, urajye menya guhinduranya amafunguro, wibande ku byo umugabo wawe akunda, n’ibyo ukunda birumvikana, kandi buri gihe ubitegurane umutima mwiza, umwenyure n’aho haba hari ibitagenze neza.
Umugore mwiza amenya igihe cyo kuvuga ikibazo afite cyangwa icyamubabaje. Wifata ibihe byiza ngo abe ari byo uhinduramo urubuga rwo kuvugiramo ibitagenda. Mumenye kuvugana no kugena igihe cyo kuganira no kureba ibigenda n’ibitagenda.
Umugore mwiza amenya kurura umugabo iyo arakaye. Ashobora kurakara biguturutseho cyangwa bitaguturutseho. Gira umutima utuje, umutege amatwi ni cyo cya mbere aba akeneye. Menya guca bugufi, gusaba imbabazi, kwakira imbabazi, no kwemera kwisubiraho igihe wagize uruhare mu byamubabaje.
Umugore mwiza amenya uko umugabo ameze kandi akamenya uko abyitwaramo. Urugero niba ananiwe, ashonje, arwaye, yabuze amafaranga, aha uba ugomba kumuba hafi kuko ni ibihe bitorohera abagabo bose muri rusange. Ntuzamusonge umutura ibibazo, ahubwo bizabe igihe cyo gushyira imbaraga mu gushaka ibisubizo. Naba ameze neza kandi, uzabimenye noneho usabe guteteshwa !
Umugore mwiza ntiyigira nyoni nyinshi mu buriri. Hari abagera mu mushyikirano w’abashakanye, bagakora nk’aho ari umugabo wari ubikeneye umugore ntacyo bimubwiye. Biba byiza cyane iyo wemeye kubigiramo uruhare ! Nta kiba giteye isoni kirengeje ko wamwambariye ubusa ! Yagushatse agira ngo muri icyo gikorwa mwese mugirirane akamaro. Ni wowe yagiriye icyizere ko mwasangira byose bikarushaho kuryoha, wimutera kukwibazaho no gushakishiriza umunezero hanze yawe kandi nawe wifitemo ubushobozi bwo kuwugira no kuwutanga.
Reka tukongerereho n’agakeregeshwa kajyanye n’iby’iki gihe : uzamenye uko ubana n’inshuti zawe za kera cyane cyane abahungu n’abagabo mwigeze kuba inshuti zikomeye. Umugabo wawe n’aho yaba umukene gute, ntuzigere ugira n’imwe umusumbisha.
Ubushobozi afite bujyanye n’uko urugo rwanyu rugomba kuba rumeze muri iki gihe, kandi umufashije yagenda agira ubwisumbuyeho. Nta mugishwanama uri muri izo nshuti, nta n’umuterankunga uzirimo n’aho baba babishoboye. Guhitamo ni ukuzinukwa. Kereka wabivuganye n’uwo mwashakanye kandi ntumuhishe ko uwo muntu mwigeze kugirana ubucuti bwihariye. Nawe ni uko nturi umuterankunga w’izo nshuti, nturi n’umujyanama wazo wihariye, kuko murebye nabi umwe yasenyera undi !
Source : abatozabingo.org
Ibitekerezo byanyu
-
-
Ndabashimiye cyane ariko njyewe umugabo wanjye ntashobora kumpa umwanya wo kuganira nawe iyo musabye igihe cyo kuganira kubyurugo rwacu arambwira ngo ufite ikihe kibazo ngo kirangirire hano ? nkamubwirango reka tubihe umwanya nibyo byiza. arabyemera akanzirika kukatsi bikarangira yigize nkaho ntabyo nanamubwiye.ndagerageza nkamwibutsa akemera ariko ntampe uwo mwanya kuburyo mba numva nabimubwirira aho muboneye. kandi iyo tubivuze gutyo abigira akabazo gato kuburyo numva ntanyuzwe. bitewe rero nutuntu twinshi yirengagiza kumva numva urugo ari umusaraba kuri njye kuburyo akaramata namusezeranyije numva ntazahageza. mungire inama


c: text/html

text:
Dj Avicii uherutse gupfa,yariyahuye!!!
Nyuma y’iminsi icumi apfuye, umuryango wa Tim Bergling wamenyekanye cyane nka Avicii mu mwuga wo kuvanga imiziki mu njyana ya ‘electronic’ nka Avicii, wahishuye ko yiyahuye
DJ Avicii ukomoka muri Suède yapfuye afite imyaka 28, yasanzwe muri hoteli imwe yo mu Mujyi wa Muscat, Umurwa Mukuru wa Oman ku wa Gatanu, tariki ya 20 Mata 2018.
Mu itangazo ryasohowe n’umuryango w’uyu mugabo wari umaze kuba icyamamare mu bavanga umuziki ku Isi, bavuze ko umuryango we watewe intimba n’urupfu rwe, bashimangira ko ngo “yashakaga kubona amahoro.”
Ryagiraga riti “Tim mwiza wacu yari umuhanzi w’umunyamagara make wari ugishakisha ibisubizo ku bibazo yibazaga mu kubaho mu buzima, nta makemwa yagenze ingendo nyinshi akanakora cyane, ku rugero rw’uko yari asigaye afite umunaniro ndengakamere.”
Avicii yari amaze igihe ahagaritse urugendo rw’ibitaramo yari afite ahanini bitewe n’ibibazo by’ubuzima yari amaranye iminsi bitewe n’imiti yongera imbaraga yakoreshaga kugira ngo abashe gukora ibitaramo bye nta mpungenge.
Itangazo ryemeza ko yiyahuye rikomeza rigira riti “Ubwo yabihagarikaga yashatse umutuzo ngo yishime mu buzima bwe kugira ngo anakore icyo yakunze kurusha ibindi: umuziki. Yarwanye cyane n’ibyiyumviro bye muri ibyo byose yahuraga na byo, ubuzima bwe, umunezero, ntabwo yari bugende atyo, yashakaga kubona amahoro.”
Iri tangazo rinavuga ko ababyeyi b’uyu muhanzi berekeje muri Oman gutegura umuhango wo kumusezeraho no kumva neza impamvu y’urupfu rwe. Avicii yateye intimba benshi mu muryango we ndetse n’abakundaga ibihangano yagiye agiramo uruhare.
Yacurangaga mu bitaramo bikomeye
Avicii yasohoye indirimbo ya mbere mu 2011 ayita “Levels”, indirimbo za Etta James yasubiyemo mu buryo bugezweho nazo ziri mu zo yamenyekaniyeho cyane. Mu 2013, indirimbo “Wake me up” yakoranye na Aloe Blacc yatumbagije ubwamamare bwe, byatumye aba umwe mu ba DJs binjije amafaranga menshi ku Isi mu 2014.
Itangazo ryasohowe n’umuryango wa Avicii rigaragaza ko yiyahuye rije nyuma y’uko umuvugizi we nyuma gato y’urupfu rwe yari yahakanye kwemeza cyangwa guhakana ko yaba ari we wiyambuye ubuzima.
Umuryango wa Avicii wari umaze iminsi ushimira abafana n’abandi bantu batandukanye bohereje ubutumwa bwo kuwihanganisha ndetse n’abamaze iminsi bakora ingendo mu mujyi wa Stockholm aho yavukiye mu buryo bwo kumwibuka no kumusezeraho.
Uyu mu DJ wari ukomeye ku Isi azwi no mu ndirimbo nka ‘‘Hey Brother’’ n’indi yaherukaga gusohora yitwa ‘‘Lonely Together’’ yafatanyije na Rita Ora.
Mu 2016, yatangaje ko ahagaritse ibyo bikorwa. Icyo gihe yagize ati “Ndabizi ko ndi umunyamahirwe kuzenguruka Isi nkabacurangira gusa mfite igihe gito cyane ku buzima bw’umuntu ndiwe nyuma y’ubuhanzi.”
Avicii yatangiye umwuga w’ubu Dj mu 2008 ubwo yatsindaga irushanwa ryo gukora imiziki ryakoreshejwe na Pete Tong. Yaje no kuza mu bahatanira Grammy Awards inshuro ebyiri, ndetse agira indirimbo icyenda zazaga mu 10 za mbere zikunzwe mu Bwongereza, harimo ebyiri zaje ku mwanya wa mbere.

robotstxt: allowed

filter: keep


text:
Abadivantiste mu buhakanyi
- Bitandukanije n’Imana banga kuyoborwa na Bibiliya n’Umwuka w’ubuhanuzi bari barahawe ngo abe ari byo bibabera indongozi (Zaburi 119:105 ; Yohana 8 :31-32 ; 1 Korinto 3 :10-11 ; Elina White n’impano y’ubuhanuzi, p. 111-112, 137) ; bishyiriraho Indongozi yabo, bihamywa n’Inteko Nkuru, na yo ikemangwa n’Ibyanditswe (Evénements des derniers jours, p. 54).
- Bifatanije n’isi (Tragédie des siècles, p. 366 ; Service Chrétien, p.56). Basohozaga ibyari byarabahanuweho, ko bazajya bavuza n’amahoni mu bukwe, … (Tragédie des siècles, p.366). Mu bukwe bwo mu Byanditswe, nta na bumwe bwabereye mu rusengero ! Ubwa Isaka (Itangiriro 24 :62-67), ubw’i Kana (Yohana 2 :1-12), ubwabereye kwa Elina White mu rugo kandi Abadivantisiti bari bafite insengero, nta na Pasitoro wasezeranije abageni (Urugo rwa gikristo, p.97). Bwahawe umugisha. Gusezeranya ni iby’i Roma kwa Satani ! Bo babirenzeho, ngo byanze bikunze haboneke Pasitoro wo gusezeranya, bujyanwe mu rusengero, ngayo amahoni y’imodoka zabutashye, ibinyobwa n’ibiribwa bitemewe, …
- Binjiye mu rwiyunge rw’amadini kandi tubuzwa kwifatanya n’abaruhuka isabato y’impimbano (2 Korinto 6 :14-18 ; Messages choisis, vol.2, p. 443). Kandi abana b’Imana no ntibemererwa no kugera mu materaniro y’abo banyabinyoma bayobowe n’abungeri gito, abo byise Ingunzu zo mu kidaturwa, abatambyi b’abacanshuro, imbwa z’ibiragi, abungeri batabasha kumenya bishakira indamu (Yesaya 56:10-12 ; Yeremiya 50:6 ; Inyandiko z’ibanze, p.124).
- Iyo Itorero ryatandukiriye Ijambo ry’Imana, ntishobora kongera gukorana na ryo, ihitamo abandi ikababasimbuza (Evénements des derniers jours, p. 61-62 ; Tragédie des siècles, 585). None Abadivantisiti b’Umunsi wa Karindwi bavugwa ko ari Itorero ry’ibyigomeke (un peuple rebelle) byagandiye ubutegetsi bw’Imana (Messages choisis, vol.1, p. 418).
- Ryahindutse BABULONI, kuko ryifatanije n’ubutegetsi bw’isi ndetse n’amadini. Binjije ibihimbano by’i Roma byinshi, ari na zo nzoga z’i Babuloni ziri mu gikombe cy’ibizira (M.C. v.2, p.135). Ubu ni umwe mu bakobwa ba Malaya (Ibyah. 17:5; T.S., p. 764).
- Abadivantisiti basohotse mu Itorero ry’Imana kuko bateye Kristo umugongo bajya mu Egiputa (Service Chrétien, p. 48-49) ; kandi Kristo ni we Torero (Abakolosayi 1 :18). Umugambi w’ubugorozi ni ukugarura ab’Imana baririmo mu Itorero rya Kristo, bagasohoka mu binyoma.
- Bakora akarasisi mu rusengero kandi ari ubuyobe (Foyer chrétien, p. 97), Igisikuti n’Ikiyezuwiti byarinjiye ! Mu gihe i Roma baramya Mariya, abandi bambuye Imana Isabato, maze imwe bayihimbazaho Dorukasi, indi bayigabira JA, indi ngo ni iy’abagore (MIFEM), indi ni iy’ubutabazi, dore ko ngo bahimbahimba ibinyoma uko bukeye (Premiers Ecrits, p. 124). Isabato yerejwe Uwiteka, ntabwo yerejwe JA, Dorukasi, Ubutabazi na MIFEM.
- Barajyana intumbi mu rusengero! kandi ibyo byazanywe na Satani, abinyujije ku Bupapa. (Bibiliya Ntagatifu ubu yahinduriwe izina ikitwa « Bibiliya Ijambo ry’Imana, Ibibarankuru byaje bite ? Naho ibitaramo byishyuzwa amafaranga biva he?


text:
Ubu byabaye kimenya bose ko nta serivise wabona muri Kigali utabanje gutanga ruswa. Abahagirira ikibazo cyane n'igitsingagore babanza gusabwa gusambanywa kugirango babone akazi cyangwa serivise runaka; ibi ntitubitinda ho kuko byagiye bigaruka kenshi mu nyandiko za Shikama no mu bindi binyamakuru binyuranye cyane cyane byandikwa n'Agatsiko. Iyi ruswa ntihera i Kigali gusa kuko no mu giturage yateyeyo amatako nkuko mugiye kubyibonera muri Gatsibo ndetse no muri Gicumbi bihana imbibe.
Shikama iherutse guhuruzwa ngo irebe uko Agatsiko karya ruswa.
Bamwe mu baturage bo mu ntara y'iburasirazuba baherutse kwinginga Shikama ngo ikore uko ishoboye ize irebe ishyano ryariho ripangwa mu bitaro bya KIZIGURO. Abahaye amakuru Shikama bemezaga ko hari ibizami byo gutanga akazi muri ibi bitaro byagombaga gukorwa ku itariki ya 24/2/2016. Icyababazaga abadutabaje ni uko hari umuntu bari bazi ko azatangira akazi yatsinda atanatsinda, ibizami bikaba ari ibya nyirarureshwa! Baragiraga bati:
"Hari umukobwa witwa Mukankotanyi Alice utararangije amashuri uri mu bazakora ikizami kandi tuzi ko ariwe warangije guhabwa akazi kuko nyina ukora mu murenge wa KIRAMURUZI abirimo. Ibizami biriho bikorwa ni ugucabiranya kuko tuzi ko akazi kazahabwa uriya mukobwa udafite impamyabumenyi mu gihe hari abazifite bazaba baje kumuherekeza gusa"
Kuri 24/2/2016 ikizami cyarasubitswe
Shikama yari yateye amatako mu gitondo kare ahagombaga kubera ikizami. Icyaje kudutangaza ni uko twumvise ko ikizami gisubitswe ariko ntihavugwe impamvu iki kizami gisubitswe! Shikama yakomeje amatohoza kuri ibyo bitaro maze imenya ko hari abantu benshi batanze ruswa kugirango umwanya wapiganirwaga uboneke, ibi bikaba byaratumye bene kuyakira bamanjirwa bakabura uko babyifatamao.
Hafi y'aho hari umwarimu waburabujwe kubera ruswa.
Mu gihe Shikama yariho itohoza kuri iki kibazo cya Kiziguro, hari andi makuru twahawe avuga ko hari umwarimu waburabujwe kugeza aho yimurwa bakamujugunya kure y'aho ataha. Ibi byabereye mu kigo cy'amashuri abanza ya MULINGA, muri Kiziguro yo muri Gatsibo nyine. Uyu mwarimu ngo yamaganaga akarengane na ruswa bikorerwa abarimu bikozwe n'umuyobozi w'ikigo. Uyu muyobozi rero ngo iyi ruswa ntayihererana wenyine kuko ayisangira n'abategetsi bo mu karere. Uyu mwarimu ni kenshi yagiye yitabaza abategetsi bo mu Karere agasanga uyu muyobozi w'ikigo yigishaho yamutanzeho maze bakamubaza bati: " Kuki wivanga mu bitakureba?" Uyu mwarimu byaje kumuviramo kujyanwa kwigisha kure cyane y'aho atuye nk'igihano ko arwanya abirira ruswa. Shikama irabibutsa ko ibinyamakuru by'Agatsiko biheruka kwandika bivuga ukuntu abashaka akazi k'ubwarimu babanza gutanga ruswa batayigira bakemera gutanga imishahara yabo itatu ya mbere!
No muri karere ka Gicumbi ishyamba si ryeru!
Kubera ikiganiro abaturage ba Gicumbi bari bamaze iminsi bagiranye na TV1
n'urubuga IGIHE rukaza gusohoraho inyandiko musanga aha
yavugaga ukuntu abaturage ba Gicumbi(reba ku ikarita iri hejuru)
basigaye bakwa amahoro( imisoro) ku bicuruzwa byabo bajyanye mu isoko cyangwa bakamburwa bavuyeyo, byatumye Shikama inyarukira muri Gicumbi ihana imbibe na Gatsibo ariko yo ikaba iherereye mu ntara y'amajyaruguru. Shikama yegereye abaturage n'abacuruzi banyuranye bo muri Gicumbi maze ibabaza uko ikibazo giteye. Mu magambo make, Shikama yabwiwe ko aba bajura bakorana n'abategetsi bo mu karere n'imirenge kuko ngo ibyo bakora batihisha babikora amanywa ava n'aho bikorerwa hakaba hazwi, maze baratubaza bati:
"Niba muhakana ibyo tubabwira, nimudusobanurire abo bariya bategtsi bita abajura bakura ziriya za GITANSI badusoresherezaho". Umunayamakuru wa Shikama yarumiwe apfuka umunwa !
Biragaragara ko u Rwanda rwarangije kuba nka Sodomu na Gomora.Kuba Abategetsi ubwabo bariyise "Agatsiko k'Amabandi yitwaje intwaro" , abanyarwanda bakimara kumva iri zina rishya kihaye, bagombaga gukora uko bashoboye bakirukana aya mabandi hakiri kare bakishyiriraho inzego z'ubuyobozi zitagira amakemwa. Biragaragara rero ko aka Gatsiko kaganisha u Rwanda n'Abanyarwanda ku manga, kukirukana byagombaga gukorwa none kuko ejo bishoboka ko hazaba ari kera!!
Dr NKUSI Yozefu
www.shikamaye.blogspot.no
Uharanire ko Ukuri gusimbura ikinyoma.


text:
Restoration Church ishyigikiye ifungwa ry’insengero zitujuje ibyangombwa
Pasiteri Matabaro Jonas uhagarariye itorero Restoration Church mu Karere ka Musanze, yatangaje ko ashyigikiye icyemezo Leta yafashe cyo gufunga insengero zitujuje ibisabwa, ngo kuko byatumye zikanguka zikihutira kubyuzuza.
Yabitangarije mu nama yahuje abayobozi b’Intara y’Amajyaruguru hamwe n’abahagarariye amatorero n’amadini ayikoreramo, yabaye kuri uyu wa Kabiri tariki ya 13 Werurwe 2018.
Muri iyi nama hagaragajwe ko mu nsengero 2194 zikorera muri iyi Ntara, izigera kuri 775 zitujuje ibyangombwa zikaba zigomba guhita zifungwa by’agateganyo.
Pasiteri Matabaro yagize ati” Ibi Leta ikoze nta mugambi mubi idufitiye. Turayishima kuko iki gikorwa gifite umugambi mwiza kituzaniye.”
Akomeza agira ati” Ibi byatumye dukanguka turakora, kuko nkanjye idini nyobora riri hano mu Mujyi wa Musanze urusengero nta kigega cy’amazi rwagiraga imvura yagwaga amazi akangiza”.
Matabaro anasaba ko abakirisitu bahuje ukwemera bafite insengero zujuje ibyangombwa, bakwiye gufasha bagenzi babo bafite insengero zafunzwe bakuzuza ibisabwa vuba, kugira ngo hirinde ko abakirisitu bahungabana babuze aho basengera.
Guverineri w’Intara y’Amajyaruguru Gatabazi JMV, yashimiye abanyamadini n’amatorero ku ruhare badahwema gufatanya na Leta, mu guteza imbere imibereho y’abaturage.
Yaboneyeho kugaya insengero zituzuza ibyangombwa ndetse n’izirangwa n’umwanda, avuga ko ubusanzwe zakagombye kuba ahantu abantu bajya bakahabona ubuzima.
Iyi nama yitabiriwe kandi n’abayobozi b’ingabo na Police mu Ntara y’Amajyaruguru, ndetse n’abayobozi b’uturere.
Dukurikire ukanda kuri Like
Ibitekerezo ( 7 )
Najye ndumuchristo ibyo reta ikora imfuga insengero zitujuje ibyangobwa ndabishyigikiye.Mwabonyehe amu pastor utinyuka akagura imodoka ihenze ataragura nikibanza cyo kubakamwo urusengero
Kugeza ubu ntamunyarwanda uragwa murusengero ahubwo mutubari nahandi.Leta nishake uburyo yabonamo inyungu ireke dusenge.
Wowe uvuga ngo ntabaragwa mu nsengero ibyo uvuga ntubizi cyakora byashoboka ko ntawuragwa aho usengera. Leta ntikwiye gutegereza ko abanyarwanda bagwa mu nsengero ngo ibone kubatabara. Ifite mu nshinga guharanira imibereho myiza y’abaturagihugu ninabyo irigukora turayishima. Aka kajagari ninako gatera ubwescro bakiba abaturage bakiri mu bujiji bigatuma bshora mu cyiciro cya mbere cy’ubudehe bikagaruka ku gufashwa na leta. Muri make abantu mutarasobanukirwa ububi bw’idini mugende gake kdi mukore ubushakashatsi muzasanga ntaho bihuriye n’imana si umushinga w’imana ni business y’abantu
Nyamara abanyarwanda baca umugani ngo inkoni ikubise mukeba uyirenza urugo. Hagombye kuba harabaye kumenyeshwa ibigomba guhinduka mbere yuko bafungirwa insengero. Ntabwo Imana ikeneye ko bayisengera muri za Katedarari. Isi yose n’u Rwanda rurimo ni urusengero. Yesu ntiyagiraga urusengero, yabwiririzaga ku misozi, mu bibaya no ku nkengero z’ibiyaga. Ndumva ko hariho nagahunda yo gusaba ababwiriza butumwa kugira impamyabushobozi za Kaminuza. Kuvuga ubutumwa ni umuhamagaro, Imana ihamagara uwishatse ititaye kuri diplome. Yesu yabigaragaje ahamagara abarobyi abagira abigishwa be binkoramutima. Hari igihe abategetsi b’isi bakora ibyo Imana itabatumye.Imana iri hejuru ya twese. Nebukadinezari, Herode, Idia Amin Dada, Jean-Baptiste Bagaza, etc, bashatse gukora munkokora imigambi y’Imana irabavuguruza kuko ari yo ishyiraho abategetsi ikanabavanaho. Abo babuze aho basengera nibasengera mu ngo zabo bazitwa ko barimo kugira inama zo kugambanira igihugu, babakubite muri prison ubuzima bwa bo bwose. Nyamara ibi biracurera akarengane. Birabe ibyuya ntibibe amaraso!!
Umuhamaaro uvuga mu by’ukuri ni inyota y’ubukire n’irari ry’amafaranga mushaka mu cya cumi mwongeraho n’ibindi ntavuze. Ngaho ngo basenge ninjoro mu byumba aho musamanyiriza abo mumaze kujunjika. Ahaa. Ahubwo Leta yatinze kubahagurukira.
Nubwo Pastors benshi barimo gusakuza bavuga ko Insengero zihindura imitima y’abantu,ntabwo aribyo.Ingero ni nyinshi.Muli 1994,mu Rwanda hali Abakristu hafi 100%.Nyamara ntibyabujije Genocide.Abayobozi bose b’u Rwanda muli 1994,bali Abakristu.Nyamara hafi ya bose,bakoze Genocide.Ni nako byari bimeze muli 1959,nyamara abakristu b’abahutu bishe abakristu b’abatutsi,cyangwa barabatwikira.Reba ukuntu Ubusambanyi bweze kandi bukorwa n’abakristu.
Reba Abapadiri ibihumbi n’ibihumbi bashinjwa ubusambanyi ku buryo Paapa Francis yagombye gusaba imbabazi.Ntabwo amadini ahindura abantu.Ahubwo usanga abereyeho kwishakira Umugati binyuze ku Cyacumi.Mu gihe YESU yasabye abakristu nyakuri gukora umurimo w’imana ku buntu (Matayo 10:8),nkuko we n’abigishwa be babigenzaga.
For many years religions have been used as the best tools for colonialism and imperialism. Ensuring social order is government’s prerogative. People must avoid being ideologically disoriented. Rwandans knew God even before religions did. Those who are opposing government programs aimed at restoring order and security should be dealt with accordingly.


text:
Umukunzi wacu yatwandikiye yifuza ko tumugira inama aho afite ikibazo cyo gucika intege iyo ari mu gikorwa cyo gutera akabariro, akomeza atubwira ko asigira irari ridashira umukunzi we kubera icyo kibazo cye cyo kurangiza vuba.
Mfite ikibazo mungire inama mfite umuntu dukundana iyo tugiye gukora
imibonano mbanumva mfite ubushake ariko iyo maze nkumunota umwe
ubushake buhita bumvamwo kandi umukunzi wanjye akibishaka kandi
njyerajyeza ibishoboka ariko byaranze pe mungire inama ubu koko
nzakore iki?
Inama ugirwa n’urubuga umuryango.rw
1.Mukunzi wacu iki kibazo gikunda kuba ku bantu bakunze kureba cyane amashusho y’abakora imibonano mpuzabitsina ( porno) niba uziko wigeze kujya ukunda kureba aya mashusho bishobora kuba imwe mu mpamvu zatuma wumva nta bushake bwo gukora imibonano mpuzabitsina ufite, niba ukireba bene aya mashusho ubihagarike.
2.Jya ufata umwanya uhagije wo gutegura umukunzi wawe mbere yo gutera akabariro, winjire mu gikorwa nyirizina muri mu mwuka umwe.
3. Jya ugerageza kwiyibagiza ibibazo igihe cyose uzaba uri muri iki gikorwa, urugero niba uri gutera akabariro ukibuka ko hari umuntu ufitiye ideni uri kukwishyuza bishobora gutuma iki gikorwa kitagenda neza. Aha wirinda kugira ahandi ujyana intekerezo zawe ugatekereza ku muntu muri kumwe gusa ukiyibagiza business zawe.
4.Uragirwa inama yo kunywa amazi mu gitondo kuko arafasha cyane mu gutuma amaraso atembera neza mu mubiri bikaba byakongera akabaraga mu gihe uri muri iki gikorwa.
5. Kurya ibiribwa bikungahaye muri vitamini B12
Ibiribwa ibyo ari byo byose bikungahaye muri Vitamini B12 bifasha umubiri kugira imbaraga zihagije kandi iyi vitamini iboneka mu biribwa byinshi ari byo: amagi, inyama z’inka, tofu,...
Nyuma yo kubona B12 ushobora kwizera ko amaraso yawe atembera neza kandi ko ufite imbaraga zihagije ibi bikanatuma wiyumva neza nta mwaga nta munaniro n’ibindi bishoro gutuma wumva udatekanye.
6. Avoka
Urubuto rw’avoka na rwo ngo ni ingenzi cyane kuko rukungahaye kuri vitamini B6 iyi ikaba ifasha umubiri kuringaniza ikigero cy’imbaraga kandi kikaguma hejuru. Ibi ngo usanga bikenewe cyane mu gihe umugabo arimo atera akabariro kuko bituma adacika intege. Iyi vitamini kandi ituma umuntu yumva afite akanyamuneza kandi na byo ngo ni ingenzi mu gikorwa cyo gutera akabariro.
7. Ubunyobwa cyangwa ibinyobwa
Ubunyobwa cyangwa ibisa nabwo ngo bikungahaye ku kitwa L-arginine iyi ikaba ikorwamo ikitwa nitricid oxyde iyi ngo ikora ku myakura igatuma amaraso atembera neza ari na byo bituma yinjira ari menshi mu gitsina maze kikagira umurego uhagije.
7. Chocolate
Kurya Chocola nabyo ni byiza, cyane cyane izifite ibara ryijimye. Izi ngo zikora ku bwonko zigatuma ubasha kumva uburyohe burenze.
Hari inama wagira uyu mukunzi wacu nawe uhawe ikaze.
Umukunzi wacu yarakoze cyane kutwandikira, Nawe uramutse ufite igitekerezo cyangwa inama ushaka kutugisha watwandikira kuri E-mail yacu :vipienternaiment@gmail.com
Mpamagara kuri 0788910924/0728910924 nkurangire umuti wagufasha100 %


text:
Ku ya 13 Ugushyingo 2017, IGIHE yabagejejeho igice cya mbere cy’amabonekerwa y’i Kibeho mu nkuru igira iti “Umwanditsi Ilibagiza wigeze kubonana na Papa, yavuye imuzi Amabonekerwa ya Kibeho”.
Mu Ukwakira uyu mwaka, Mukamazimpaka Nathalie, umwe mu bakobwa batatu babonekewe na Bikira Mariya i Kibeho, yamaganye uko Abanyamerika bagiye kubaka Kiliziya yasabwe n’Umubyeyi avuga ko bunyuranyije n’ubutumwa bahawe.
Ubutumwa Bikira Mariya yahaye abo yabonekeye bushimangira ko Kiliziya izamwubakirwa izagirwamo uruhare n’abakunda Kirisitu baturutse impande zose gusa Mukamazimpaka we yatangaje ko ibyo Abanyamerika bashaka gukora bitaye ku iterambere gusa ariko binyuranyije n’ibyo Bikira Mariya yasabye.
Mu gice cya kabiri, Ilibagiza yagarutse kuri Kiliziya, Bikira Mariya yasabye ko izubakwa kuri ubu butaka butagatifu bwa Kibeho.
Ikiganiro kirambuye
IGIHE: Ni ubuhe butumwa bwihariye bureba u Rwanda n’Abanyarwanda Bikira Mariya yatanze ubwo yabonekeraga abakobwa b’i Kibeho?
Ilibagiza: Mu birebana n’u Rwanda, Bikira Mariya yavuze ko igihugu cyacu cyagombaga kugira ibibazo bikomeye, nitutagarukira Imana. Ku ya 15 Kanama 1982, yaje arira, yerekana abantu bicana, batemana n’imihoro. Abereka ibyobo byuzuye abantu bapfuye n’imigezi y’amaraso yuzuye abatawemo.
Ati “Nimudahinduka, mugiye kugwa mu rwobo.” Yatubwiraga ko nitwumva inama aduha, tugasenga, tugakundana, tukihana, ko ibyo bibi bitazaba. Hari n’aho twumvise umukobwa ubonekerwa abwira Bikira Mariya ati “Nzabibwira umukuru w’igihugu.” Twaje kumenya ko mu byo yamusabye, harimo gucyura impunzi z’Abatutsi zari zarangiwe gutaha mu Rwanda, asaba ko babacyura mu mahoro n’ubushake, amubwira ko azamurinda icyo atinya cyose. Ibyo ntibyakozwe, ntekereza ko yavugaga Jenoside yaje kuba mu 1994.
Yavugaga ko mu mitima y’abantu benshi harimo inzangano n’amashyari ariko agashimangira ko uko bizagenda kose, Imana itatererana iki gihugu, cyatuwe umutima we ‘Kirisitu Umwami’. Mu butumwa bundi bwatanzwe, Bikira Mariya yasabye ko bamwubakira Chapelles, Kiliziya ebyiri, inini n’intoya.
IGIHE: Ni gute Bikira Mariya yasabye kubakirwa Kiliziya i Kibeho ndetse ni iki yazivuzeho?
Ilibagiza: Bikira Mariya yatangiye gusaba ko bamwubakira izo Kiliziya kuva amabonekerwa agitangira. Abivuga kenshi nk’ubundi butumwa imbere y’abantu bose. Yazihaye n’amazina imbere y’abantu ibihumbi byinshi, imwe asaba ko izitwa “Iyegeranya ry’Abatatanye”. Avuga ko indi izitwa “Ububabare Burindwi bwa Bikira Mariya”.
Igitangaje rero, ahantu henshi ku isi Bikira Mariya yiyerekanye, yasabaga ko bamwubakira Kiliziya, ariko mu Rwanda ni aha kabiri mu mateka azwi yerekanye ikibanza azishakamo, atanga n’ibipimo by’uko zizaba zingana. Ahandi ni kiliziya yitwa “Our Lady of the Snows”, “Bikira Mariya w’Urubura”, i Roma mu Butaliyani.
Abakunzi ba Bikira Mariya bumvako yasuye u Rwanda akanasaba Kiliziya, akanerekana aho bazamwubakira, birabashimisha cyane, bakanifuza kumufasha kuzubaka, bishimira kumva ko bazaba bamufashije uko abyifuza, atari ugukekeranya. Ni umugisha ukomeye, kandi ibi bizahora byibukwa mu mateka y’isi, kera twese twarapfuye, uko izi Kiliziya yatangiye n’uko zaje.
IGIHE: Ese Bikira Mariya yaba yarerekanye aho izo Kiliziya zizajya n’ibipimo byazo?
Ilibagiza: Yabibwiye ababonekerwa baganira, ukumva umukobwa asubiyemo ati “Nzabwira Musenyeri ko ushaka ko bakubakira Kiliziya hano.” Hari igihe uwitwa Marie Claire yabwiye Bikira Mariya ngo abiga iby’amabonekerwa bamutumye ngo ababarize ati “Ko dufite Kiliziya nyinshi hano i Kibeho, ntiwahitamo izo tugutunganyiriza ugakoresha izo?” Bikira Mariya abatumaho no kuri Musenyeri ko ashaka Kiliziya nshya zizaba urwibutso rwuko yadusuye iwacu mu Rwanda. Aza kongera kubaza ati “Ese ushaka ko tuzubaka he? abasubiza ko azishaka aho yiyerekanaga.
Mu rindi bonekerwa ryabereye hanze, yabwiye Nataliya ati “Ngwino nkwereke aho nshaka ko banyubakira, nkwereke n’uko zingana.” Aramumanura, amucisha mu bantu, amuzengurutsa aho azishaka, uko zingana, akagenda atera intambwe. Abigaga amabonekerwa n’abaturage baramukurikira, bakagenda bashyira ibimenyetso aho ateye intambwe. We ngo yabonaga ari muri izo Kiliziya, abona uko zubatse, abona n’amashusho arimo. Akajya abwira Bikira Mariya ko ataziko hari umuntu washobora kubaka atyo, kuko ari nziza cyane. Bikira Mariya we amusaba ko azasoza ubutumwa bw’ibyo yabonye, nabo bakazagerageza uko bashoboye nk’abantu bakurikije ibyo yababwiye.
Musenyeri aza gutuma Marie Claire kuri Bikira Mariya, ngo avuye mu nama n’abandi basenyeri ati “Ko ushaka ko tukubakira Kiliziya nini, nziza gutyo, ariko kandi turi abakene tuzavana he amafaranga?”
Bikira Mariya abasubiza ko ntawe azasaba gukoresha umutungo we bwite muri bo, ahubwo icyo abifuzaho ari ukugira ubushake n’urukundo byo kumufasha, bakabitangaza. Ababwira ko agira abana benshi ku isi bazamufasha, kandi abibutsa ko Umwana we Yezu ashobora byose, batazagira ubwoba bw’aho ibizayubaka bizava.
IGIHE: Kiliziya yubatswe i Kibeho iri mu zo Bikira Mariya yavuze?
Ilibagiza: Hari Kiliziya nto ihari ubu, yubatswe by’agateganyo, bayubatse vuba na vuba hari umu-cardinal wari waje kwemeza ibya Kibeho aturutse i Roma mu 2001. Nyakwigendera Musenyeri Misago wari ukuriye Kibeho, yavuze ko yakoze ibyo ashoboye, ngo uzamusimbura na we azakomeze ubutumwa, avuga ko we ari bwo bushobozi yari afite.
IGIHE: Ubusabe bwo kubaka Kiliziya bwatanzwe na Bikira Mariya busigasirwa gute ngo buri Musenyeri wese uyoboye Kibeho abumenye?
Ilibagiza: Musenyeri Hakizimana Célestin ni we ubu ukuriye Kibeho, unayishinzwe, arabizi ni ibintu byanditse, buriya afite impapuro z’abigaga amabonekerwa kandi si ibya kera cyane, ntibyabaye mu ibanga, byavugiwe mu ruhame, abari bahari bivugwa baracyariho benshi, abashatse yababona. No mu bantu bifuza gufasha Bikira Mariya kuri ziriya kiliziya, nta gikorwa nta n’ikizakorwa atagihaye uruhushya. Ni Musenyeri, ni we utanga uruhushya ku birebana na Kibeho byose.
IGIHE: Ko numva ibyo ari umugisha kandi ari ubutumwa bukomeye buturutse mu ijuru, imbogamizi zatumye bitinda ni izihe? Kuki bitarakorwa?
Ilibagiza: Imbogamizi ni Kiliziya yazimenya neza, ariko Musenyeri Ce Célestin amaze igihe gito, kandi yageze kuri byinshi. Hari umwubatsi w’Umunyamerika, usanzwe yubaka Kiliziya, we n’umuryango we, bakunda Bikira Mariya cyane, kandi nziko baganira na we kenshi. Ntacyo akora bataganiriye, atabiherewe urushya. Yari yaranahuye na Musenyeri Misago kera, ashakako amufasha, ariko aza kwitaba Imana bataragira aho bagera.
Uwo mugabo kandi, yahuye n’abigaga amabonekerwa, arasobanuza, ahura na Natalia wabonekewe aramwereka, anamusobanurira uko yabonaga zubatse n’ibyarimo, kandi bahuye kenshi, bafata amashusho y’aho yamweretse n’amafoto. Ikindi kandi cyumvikana ni ukuzabona amafaranga, ariko na byo Bikira Mariya yasezeranije ko azayabona nitwemera kugira umutima wo kumufasha.
IGIHE: Mu minsi ishize Natalia uri mu babonekewe aherutse kuvuga ko Abanyamerika bashaka gusiba ibimenyetso no kudakurikiza ibyavuzwe, ibyo waba ubizi?
Ilibagiza: Narabyumvise ariko ntekereza ko niba koko yarabivuze, nta wamwumvise nabi, hari uwaba yaramuhaye amakuru atari yo, kuko njyewe ibyo nabonye, uwo mugabo yashushanyije, kandi yeretse Musenyeri, ni ibyo Natalia we ubwe yamwiyerekeye guhera mu 2008 babonana bwa mbere, kandi babonanye kenshi.
Uwo mugabo aho muherukira, we bimutera ibyishimo bidasanzwe kumva ko ari gukorera Bikira Mariya ibyo ashaka, nta gihembo yasabye, nta kindi yifuza, usibye gushimisha Bikira Mariya ibyo yamukoreye n’umuryango we no gukorera ijuru.
IGIHE: Ibyo bimenyetso se Bikira Mariya yasize, batifuza ko bisibangana ni ibihe? Ni iki yabivuzeho?
Ilibagiza: Icyo nzi, nta muntu wifuza gusiba ibimenyetso bya Kibeho kandi ari byo bituma abantu benshi bahagana. Nkurikije ibyo nabonye bishushanyije n’uko numvise, Musenyeri mbona ko yifuza cyane kugarura ibimenyetso. Aho abakobwa baryamaga (dortoir) yabonekewemo bwa mbere, bavugaga ko bayigumisha uko yari iri, ni ikimenyetso gikomeye, ahubwo bakayisura na yo nk’amateka ya Kibeho.
Podium aho abo bakobwa babonekerwaga, ubu barayisenye, ariko ahubwo Musenyeri n’uwo mwubatsi, bashaka ko izaba ihari na yo, igasaswamo ishinge, uko byagendaga mu gihe cy’ibonekerwa. Uyu mwubatsi asanzwe yubaka kiliziya, ni umukirisitu Gatolika wubaha ukwemera kwe, wubashye n’Abanyarwanda n’umuco wacu cyane.
IGIHE: Hari Abanyamerika bashaka gutanga amafaranga yo kubaka Kiliziya yategetswe na Bikira Mariya, ibyo hari icyo ubiziho?
Ilibagiza: Bikira Mariya yajyaga avuga ati “Bana banjye nimumfashe.” Akanongera ati “Abana banjye si mwe gusa n’abo mu isi yose.” Numva ko rero Kiliziya zizubakwa n’abakunda Bikira Mariya bose bo ku isi hose, abo mu Rwanda n’ahandi hose, bagaterateranya, uwifite agatanga menshi. Abanyamerika benshi nagiye nzana i Kibeho, bakunda Imana pe, bashaka gufasha nabo, ariko kandi ntibatekereza ko Kiliziya izabitirirwa.
Nkunda gutumirwa kuvuga ku bitabo nanditse, kandi aho ngeze mbabwira ubutumwa kwa Bikira Mariya wa Kibeho, kuko yabidusabaga ngo tuzamufashe kubwamamaza. Abo nabibwiye bagiye baza n’i Kibeho, baturuka impande zose, Amerika, Australia, u Bwongereza, Brazil, Argentine, Mexique, Canada n’ahandi bose iyo bamenye ibyo Bikira Mariya yasabye, bantuma kuri Musenyeri bati “igihe uzatanga uruhushya rwo gutangira, natwe uzatubwire twifashirize Bikira Mariya, dukorere ijuru. ” Abandi bakanambwira bati “Kuva twamenya Bikira Mariya wa Kibeho, tuvuga ishapule y’ububabare kandi yadukoreye ibitangaza”.
U Rwanda rugira amahirwe kuba rwarasuwe n’umubyeyi w’Ijuru, rwitegure n’abashyitsi batagira ingano iriya Kiliziya niyubakwa. N’ubu ikibabuza no kubura aho barara, icyo bazarya,… umuhanda utameze neza kandi barengaho bakaza.
IGIHE: Hari abavuga ko Abanyamerika bishakira ubucuruzi no kunguka mu gushora amafaranga mu kubaka Kiliziya, ibyo nta mpungenge byatera?
Ilibagiza: Narabyumvise, navuga ko ari no gusebanya kuvuga gutyo. Gukora ubucuruzi ntabwo ari bibi, burakenewe ngo abantu babone icyo barya, icyo banywa, imodoka bagendamo. Ariko gukeka ko abashaka kubaka Kiliziya hari ibindi bashaka, utababajije, utabihagazeho ntabwo ari byiza. Bikira Mariya ntiyakwishimira amagambo nk’ayo.
Ariko nk’uko navuze, abo numva bashaka gufasha Bikira Mariya, bose barashaka kubikorana urukundo, bakorera ijuru. Twese turashishikaye ngo icyo Umubyeyi Bikira Mariya yifuje kizabeho, icyo Imana ishaka kibeho, kandi yatubwiye ko aho ari na shitani iba ihari. Nta kiza kirangira kitaruhije, abantu batacyibabariyemo.
Kibeho nitera imbere, abaturage bazabona akazi, abakene bazabona aho baryama hatunganye, bazabona icyo bambara. Abahasura bazabona aho barara n’icyo barya n’aho bivuza, ibyo byose ni ibintu byiza. Ahubwo ndasenga ngo abazi gukora ubucuruzi butandukanye bazajye i Kibeho, babuhashyire.
Iyo ugiye ahandi Bikira Mariya yasuye nka za Lourdes, Fatima, haba hari ibintu byose, aho ugura ibitabo, amashapule, aho ugura umwenda igihe uwukeneye, restaurant ku bashatse kurya, mbese ibikenewe byose kandi bifasha abantu birahari. Ibyo byose mbona ko ari umugisha w’Imana tugomba kwishimira aho kubinegura. Wenda muri abo bakora ubucuruzi bagifite imitima iri kure y’Imana bazumva ubutumwa bahinduke.
IGIHE: Nk’umwanditsi wanditse ku mateka wanyuzemo by’umwihariko ubwicanyi bwakorewe umuryango wawe ,muri Jenoside yakorewe Abatutsi, wabayeho ute, amasomo wasangiza abantu ni ayahe?
Ilibagiza: Nihishe ku muturanyi w’Umupasiteri w’Abaporoso, ampishanya n’abandi bakobwa barindwi. Ubwiherero yaduhishemo bwari bufite metero imwe kuri imwe n’igice. Njya kuva iwacu Data yampaye ishapule aba ariyo yonyine mpungana. Uwaduhishe nza kumusaba Bibiliya arayimpa. Amezi atatu twamaze twihishe narasenze cyane ngahera mu gitondo nkavuga ishapule, ngasoma iyo Bibiliya kugera nijoro.
Muri uko kubabara rero no gusenga namenye Imana kurushaho. Nabonye ko inyigisho Bikira Mariya yaduhaye i Kibeho ari ukuri, zaramfashije. Kwihangana, kubabarira, kwibuka ko na Yezu yapfuye azira ubusa, kandi nta cyamubujije kuba Imana kandi yarababariye. Nabonye ko ubuzima bwo ku isi ari bugufi, ariko ibikorwa byiza by’urukundo umuntu akora ku isi, ari byo bimuherekeza nyuma y’urupfu, bikamukingurira irembo ry’ijuru. Twihatire gukora neza rero ni byo bya ngombwa, Imana ntiba mu ijuru gusa, iba muri twe, ibona byose.
Ndangije nifuriza uzasoma ibi wese, umugisha w’Umubyeyi Bikira Mariya; namusaba ngo na we azabere intumwa uwo Mubyeyi mu buryo ashoboye, yibutse abantu gukunda Imana, kuyubaha no gukundana hagati yacu.
Abanyamerika bagiye kubaka Kiliziya yasabwe na Bikira Mariya abonekera abakobwa i Kibeho


text:
Umureti urimo amata na poivron
Ibikoresho
Amagi 4
Igitunguru 1
Inyanya 3
Poivron 1
Amavuta ibiyiko 3
Umunyu
Amata y’ifu ibiyiko 3 binini
Uko bikorwa
- Koroga amagi ushyiremo umunyu n’amata y’ifu ukoroge cyane
- Shyira amavuta ku ipanu ushyiremo igitunguru na poivron
- Ongeramo inyanya uvange gato
- Sukamo y’amagi wakoroze uteke umureti nkuko bisanzwe
Gracieuse Uwadata
Forum posts
-
-
-
Uburyo bwo kongera ibiro kimwe n’ubwo kubigabanya byose bikora neza iyo uhawe inama n’impuguke mu kuboneza imirire kuko hari ubwo usanga ibikora kuri umwe ataribyo bikora ku wundi. Hari impamvu nyyinshi bagenderaho bakugira inama zirimo groupe sanguin yawe, indwara ushobora kuba urwaye, ibiro byawe n’uburebure ufite n’ibindi. ntabwo rero twakubwira ngo wakora iki ahubwo twakugira inama yo kugana inzobere.
-


text:
Umunyamakuru umaze kwamamara cyane mu biganiro by’imyidagaduro kuri amwe mu maradiyo akomeye mu Rwanda, Sandrine Isheja, n’intimba nyinshi, yagaragaje ko azahora yibuka umubyeyi we wishwe muri Jenoside yakorewe Abatutsi muri Mata 1994, anagaragaza ko umuryango we ugiterwa agahinda no kuba bataramenya amakuru y’aho abamwishe bamujugunye ngo bahamukure maze bamushyingure mu cyubahiro.
Kuwa Gatandatu tariki 21 Mata nibwo Umunyamakuru Sandrine Isheja ukora kuri Radio Kiss FM, yanditse amagambo yuzuye ishavu n’agahinda ku rubuga rwa Instagram, aho yibukaga Se umubyara witwa Dr Butera Guillaume wishwe muri Jenoside yakorewe Abatutsi ku itariki nk’iyi muri Mata 1994.
Mu magambo ye, Sandrine Isheja yavuze ko umubyeyi we witwaga Dr Butera Guillaume yiciwe i Nyanza ya Butare aho yari yahungiye, gusa ngo umuryango we ukaba ugishengurwa bikomeye n’uko kugeza magingo aya utarabona aho umubiri we wajugunywe ngo nabo bamushyingure mu cyubahiro baruhuke.
Yagize ati “Uyu munsi ndibuka data wambyaye , Dr Butera Guillaume, wishwe muri Jenoside yakorewe Abatutsi. Yiciwe i Nyanza ya Butare aho yari yahungiye. Kugeza ubu ntiturabona umubiri we ngo tumushyingure mu cyubahiro turuhuke.”
Sandrine yakomeje avuga amagambo asa n’uri kuganira n’umubyeyi we aho yamubwiraga ko abo yasize bameze neza kandi ko bakuze, anamusezeranya ko aho atari bazahamubera.
Ati “ Papa, iruhukire mu mahoro.Twarakuze…turubatse…twarabyaye. Amashami yarashibutse. Izina ryawe ntirizibagirana. Dukomeje kusa ikivi wasize. Intimba tugendana ku mutima ntizashira gusa ubuzima burakomeje.”
Dr Butera Guillaume wabyaraga Sandrine Isheja yishwe muri Jenocide yakorewe Abatutsi muri Mata 1994
Sandrine Isheja yasoje ubutumwa bwe ahumuriza abasigaye ari incike babigizwe na Jenoside yakorewe Abatutsi mu 1994, abatarabashije gushyingura ababo ndetse n’abacitse ku icumu muri rusange, abasabira gukomeza kubaho kandi neza.
Ati “Impore wowe wasigaye wenyine. Ihorere wowe utarabashije gushyingura abawe, Komera wowe wacitse ku icumu, duharanire kubaho kandi neza. Kongera kubaho nibwo butwari.”


text:
Rulindo: Abayobozi barasabwa ubufatanye n’abaturage mu kurinda umutekano
Abayobozi b’inego z’ibanze mu Karere ka Rulindo basabwe kurushaho kwegera abaturage bayobora kugira ngo bafatanyirize hamwe kwicungira umutekano.
Umuyobozi w’Akarere ka Rulindo, Emmanuel Kayiranga, avuga ko Umudugudu ari wo shingiro ry’imiyoborere maze agasaba inzego z’ibanze n’iz’umutekano kwegera abaturage kugira ngo babashe kubaha amakuru ku gihe abafasha kubungabunga umutekano.
Yagize ati “Umudugudu ni wo shingiro rya byose. Hari nka bamwe mu bayobozi b’utugari cyangwa b’imirenge badataba aho bakorera umunsi ku wundi ngo bakurikiranire ku gihe ibibazo Bihari. Mwegere abaturage banyu babake amakuru baba bayafite, ibyagaragaye mubifatire ingamba hakiri kare.”
Yakomeje abasaba kujya bamenya neza abantu binjira mu karere n’ikibagenza, basohokamo na bwo bakamenya aho bagiye kandi ko badasize bahungabanyije umutekeno.
Inama y’umutekano yaguye y’Akarere ka Rulindo yo ku wa 26 Kanama 2016, yongeye yasabye Inzego z’Ingabo, Polisi, Inkeragutabara, DASSO n’abanyamabanga nshingwabikorwa b’imirenge, kurebera hamwe no kubahiriza ibyatuma umutekano w’abaturage urushaho kubungabungwa.
Lt.Col. Cuba Vianney uhagarariye Ingabo mu turere twa Rulindo na Gakenke, yasabye ko abayobozi b’imidugudu n’abakuriye amarondo bajya batanga raporo hakiri kare kugira ngo niba hari ahari ikibazo gikurikiranwe vuba.
Muri iyo nama, hagarutswe ku kibazo cy’ifungwa ry’ikigo cy’akarere kigororerwamo by’igihe gito (Transit Center) urubyiruko rurangwa n’imyitwarire mibi nk’ubujura n’urugomo
Ni ikigo cyifashishwaga mu gusubiza ku murongo urubyiruko nk’uko ariko guhera mu kwezi kwa mata 2016 kikaba kidakora
Umuyobozi w’akarere avuga ko barimo gushakisha amafaranga kugira ngo kivugururwe cyongere gukora kandi ko gufungwa kwacyo byatewe n’inyubako zacyo zari zishaje cyane.
Umuyoboi wa Polisi mu Karere ka Rulindo, SP Aphrodice Gashumba, asaba abaturage gukomeza ubufatanye mu kwicungira umutekano kandi bagashyira imbaraga mu gukora amarondo no kurwanya ibiyobyabwenge.
Muri aka karere, ibyaha byiganjemo gukubita no gukomeretsa ndetse n’ikoreshwa ry’ibiyobyabwenge, biza ku isonga mu bihyungabanya umutekano.


text:
Umukuru w’Igihugu ni we wayoboye igikorwa cyo gutanga impamyabumenyi ku barangije mu mashami yose agize Kaminuza y’u Rwanda, babarirwa mu 8,500.
Uyu muhango witabiriwe n’abarangije Kaminuza mu byiciro bitandukanye, ababyeyi babo, abarezi n’abayobozi ba Kaminuza y’u Rwanda, ukaba wabereye kuri Stade Amahoro kuri uyu wa gatanu tariki 29 Nyakanga 2016.
Perezida Kagame yagize ati ”Mwa banyeshuri mwe, ndacyabita abanyeshuri kuko muracyakomeza kwiga; kurangiza kwiga ntibivuze ko ibibazo bikemutse; imirimo ni mike abayikeneye ni benshi, hari icyo kizamini cyo guhatana ku isoko ry’umurimo”.
Yavuze kandi ko igihugu n’ababyeyi bategereje igisubizo kizazanwa n’abanyeshuri barangije amashuri; haba mu buryo bw’ubwitange, gutekereza cyane ndetse n’umuco w’ubupfura.
Ministeri y’uburezi igaragaza ko buri mwaka muri iki gihe, kaminuza n’amashuri makuru bitanga impamyabumenyi ku barangiza kwiga babarirwa mu bihumbi 11.


text:
Apotre Dr Paul Gitwaza umushumba mukuru w’itorero Zion Temple ku isi yatanze ubutumwa bw’ihumure ku banyarwanda muri ibi bihe byo kwibuka ku nshuro ya 24 Jenoside yakorewe abatutsi muri mata 1994.
Dore amwe mu magambo akubiye muri Video Apotre Dr Paul Gitwaza yashyize hanze ikubiyemo ubutumwa bw’ihumure ku banyarwanda muri ibi bihe byo kwibuka Jenoside yakorewe Abatutsi muri mata 1994 aho yagize ati : " Uyu munsi twibuka kunshuro ya 24 twibuka abacu bazize Jenoside yakorewe Abatutsi Ndagirango mbifurize ihumure riva ku Mana , Umwami Yesu ahumurize imiryango yose yabuze ababo muri Jenoside, umwami Yesu ahumurize imitima yacu , umwami Yesu ahumurize imitima y’abagore imitima y’abagabo imitima y’abana bicaye ari bonyine batagifite ababo ntacyo umuntu yababwira kiruta ihumure riva ku mana......".
Dr Paul Gitwaza akaba yakomeje agira ati :" Mwihangane muri iyi minsi 100 muyicishemo imbaraga z’Imana Bibiliya iravuga ngo ninyura mu gikombe cy’igicucu cyurupfu inshyimbo yawe n’inkoni yawe nibyo bizampumuriza, ndagusabira inkoni ni inshyimbo by’Imana kuguhumuriza muri iyi minsi 100 Yesu abahe umugisha kandi akugirire neza uyu munsi n’iteka ryose Amen."


text:
UBUHINZI N’UBWOROZI
Gicumbi: Barataka ubushomeri batewe nuko icyayi cyasimbujwe ibirayi.
Bamwe mu baturage barifuza ko icyayi cyakongera kigahingwa aho cyakuwe kuko cyabahaga akazi
Abaturage baturiye igishanga gihuza igihugu cy’u Rwanda n’igihugu cya Uganda hafi y’umupaka wa Gatuna, ahajyaga hahingwa icyayi ubu hatewe ibirayi. Abaturage bakaba bavuga ko kuba hatakiri icyayi byatumye ubushomeri bwiyongera kubera ko cyabahaga akazi bakabona amafaranga, bakaba bifuza ko icyo gishanga cyakongera kigaterwamo icyayi bakongera kubona imirimo.
Abaturage batuye mu gace ka Gatuna hafi y’umupaka wa Gatuna ku ruhande rw’u
Rwanda mu karere ka Gicumbi, baravuga ko kuba ubu nta cyayi kikirangwa mu
gishanga cyabo bibatera kubura imirimo, bityo ubushomeri bukaba bubamereye
nabi, dore ko ubu hateyemo ibirayi.
Aba baturage barifuza ko icyayi cyakongera kigahingwa muri iki gishanga bakongera kubona imirimo bakeshaga icyo cyayi nk’iyo kugikorrera, kukinoga no kugipakira, bityo bakabasha kubona amafaranga, aho kujya gushaka akazi mu gihugu cy’abaturanyi cya Uganda.
Umwe muri abo baturage waganiye na MAKURUKI yagize ati: ” Basubijemo icyayi twaba tugize amahirwe natwe twabona aho dukorera amafaranga, none se ko tuva inahangaha tukajya gushaka amafaranga mu Bugande tukajya gusoroma za Kijura iyo ngiyo za Toro gushakayo amafaranga? biterwa nuko tubura aho gukora, icyayi ni igihingwa ngengabukungu, Leta ishobora kubonaho amadovize natwe tukabona imirimo, hano hakiri icyayi abaturage hafi ya bose ni ho bakoraga ariko ubu ngubu, bitewe nuko icyayi kitakihahingwa imirimo yaragabanyutse, ni na yo mpamvu akenshi abenshi bakunze kujya gutera ibiraka Uganda”.
Ubuyobozi bw’akarere ka Gicumbi buvuga ko butasubiza inyuma iki gitekerezo cy’aba baturage, ariko bukavuga ko icyayi bifuza gutera cyaterwa biciye mu makoperative ahinga icyayi muri icyo gishanga nk’uko umuyobozi w’akarere ka Gicumbi Mudaheranwa Juvenal yabitangarije MAKURUKI
Meya Mudaheranwa yagize ati: ” Iyo bibaye igihingwa ngengabukungu bigira akamaro kurushaho, ni yo mpamvu rero twumva twabishyigikira ahubwo tukabagira inama yo kubinyuza mu makoperative barimo, hari amakoperative abiri ahinga icyayi bibumbiyemo twumva rero binyuze muri ayo makoperative bagira inzira babisabamo kandi ndumva Leta itabangamira ko hahingwa igihingwa nk’icyo ngengabukungu”.
Nubwo icyayi ari igihingwa ngengabukungu kininjiriza igihugu amadovize kuko gicuruzwa cyane mu mahanga, iki gihingwa kandi kigira n’akamaro ku baturage kuko gitanga akazi ku baturage batari bake na bo kikabunganira mu gukemura ibibazo bimwe na bimwe bikenera amafaranga, bityo iki gishanga cya Gatuna kiramutse cyongeye guterwamo icyayi bikaba byaba ari igisubizo kiza ku baturage barimo kubura imirimo muri iyi minsi.
NDARISABAMUNGU Paul Clement
MAKURUKI.RW


text:
Muri iyi minsi hasigaye hacishamo hakaka izuba rikaze, ni byiza kwambara umwenda utuma utumva ubushyuhe cyane ariko ntibikubuze kurimba ndetse no kujyanisha n’amaherena.
Aka gashati kajyanye n’amaherena, ushobora kubyambara muri iyi minsi ya week end aho usanga abantu bose baba bashaka gusohoka no kujya mu bindi biikorwa basa neza.
Mu gihe wambaye aka gashati ni byiza kwitwaza agakoti kuko hari igihe ibihe bihinduka hakaza ubukonje.
Amaherana n’agashati bijyanye
Muri iyi minsi hasigaye hacishamo hakaka izuba rikaze, ni byiza kwambara umwenda utuma utumva ubushyuhe cyane ariko ntibikubuze kurimba ndetse no kujyanisha n’amaherena.


text:
Mu biganiro by’umunsi wa kabiri umuryango AGRA wita ku buhinzi muri Afurika wagiranye n’abafatanyabikorwa bawo kuri uyu wa 20 Nyakanga 2016, hagaragajwe ko urubyiruko rutabona inyungu zihuse mu buhinzi rugahitamo kujya gushakishiriza ahandi nubwo muri bo haba harimo n’ababyize.
Uwintwari Liliane, umuyobozi wungirije mu rugaga rw’urubyiruko rukora mu buhinzi (RIAF) avuga ko urubyiruko rutarasobanukirwa n’amahirwe aba mu buhinzi.
Yagize ati “Urubyiruko ntirurasobanukirwa ibijyanye n’amahirwe aba mu buhinzi ari yo mpamvu usanga rwarahunze icyaro kandi ari ho bukorerwa rukigira mu mujyi, ugasanga ababyeyi babo ni bo babusigayemo nta mbaraga ndetse n’ubumenyi buhagije bafite bityo ntibutere imbere ari cyo gica intege urubyiruko.”
Yavuze ko ubuhinzi bw’iki gihe burimo ikoranabuhanga ari yo mpamvu bukeneye cyane umusanzu w’urubyiruko.
Gafaranga Joseph, umwe mu bagize umuryango w’abahinzi n’aborozi mu Rwanda “Imbaraga” avuga ko urubyiruko rutajya mu buhinzi kuko bukunze guhomba.
Ati “Urubyiruko ntirujya mu buhinzi n’ubworozi kuko kugeza ubu buhomba, imishinga y’ubuhinzi n’ubworozi dukora iteka iraduhombera ugasanga abahinzi ari na bo benshi mu gihugu ahanini ari bo babayeho nabi.”
Yongeraho ko no mu bize ibijyanye n’ubuhinzi n’ubworozi hari benshi barangiza amashuri nta gitekerezo bafite cyo bukora.
Ndagijimana Emmanuel, ushinzwe kongera ubumenyi abaturage mu ishami ry’ubuhinzi n’ubworozi muri PSF, avuga ko barimo gushakisha icyatuma umuhinzi yunguka.
Ati “Turimo gufasha abahinzi n’aborozi kugera ku bigo by’imali, boroherezwe kubona inguzanyo zizabafasha kongera ubushobozi bw’imishinga yabo bityo bakore bunguka. Tuzanabafasha ku bijyanye n’ibiciro mu gihe cyo kugurisha umusaruro ntibahendwe, ibi bikazakurura urubyiruko kuko ruzaba rubona ko birimo inyungu.”
Akomeza avuga ko ibi ngo bigomba kujyana na gahunda ziriho za Leta zo guteza imbere ubuhinzi, zirimo kubona imbuto nziza kuko ngo zikiri ikibazo gikomereye abahinzi.


text:
Taliki 10 Uguhyingo 2017, U Rwanda rwifatanije n’amahanga mu kwizihiza Umunsi Mpuzamahanga wahariwe Ubumenyi kw’Isi, Umunsi wizihirijwe mu Ngoro Ndangamurage yahariwe ibidukikije, ingoro iherereye mu Karere ka Karongi. Kuva mu 2010 kugeza 2020, uyu munsi wahawe insanganyamatsiko yihariye igira iti: “Amahoro n’iterambere”.
Abari bitabiriye uyu munsi bakurikirana ibiganiro byatangiwe Karongi kuri uwo munsi
Umunsi mpuzamahanga wahariwe ubumenyi muri uyu mwaka, mu Rwanda wahawe insanganyamatsiko igira iti: ”Ubumenyi bugamije amahoro n’iterambere: Twizihize ubumenyi dufasha abantu kugera ku bukerarugendo n’ibidukikije birambye.” Uyu munsi wizihirijwe mu Karere ka Karongi mu Nzu Ndangamateka y’Ibidukikije.
Uyu munsi witabiriwe n’abayobozi banyuranye bo mu Ntara y’Uburasirazuba, abayobozi b’ingoro ndangamurage z’u Rwanda, abayobozi muri Komisiyo y’Igihugu Ikorana na UNESCO, abanyeshuri n’abarimu ndetse n’abayobozi bakuru muri Ministeri y’Uburezi barangajwe imbere na Minisitiri w’Uburezi Dr Papias Musafiri Malimba.
Uhereye I bumoso Dr Christine Gasingirwa (DGSTR/Mineduc), Umunyamabanga Nshingwabikorwa w’Intara y’Uburasirazuba, Dr Papias M. Malimba (Minisitiri w’Uburezi) na Amb. Masozera uyobora Ingoro z’Umurage z’u Rwanda bitabiriye uwo munsi.
Mu biganiro bitandukanye byagejejwe ku bitabiriye uwo munsi, hagaragajwe ko uruhare rwa buri wese ari ingenzi mu kubungabunga no gukoresha kuburyo burambye umutungo kamere n’ingufu dusanga kuri iyi si, kuko ingaruka mbi zitewe n’ibikorwa bya muntu zigera ku bantu benshi kandi ahantu hatandukanye.
Mu kwizihiza uyu munsi kandi, abana bo mu mashuri yisumbuye yo muri Karongi bamuritse uburyo bakoresha ubumenyi bahabwa mw’ishuri mu kubyaza ibihingwa amavuta, bagakora amavuta n’amasabune atandukanye bivuye mu bimera nka karoti, avoka n’ibindi.
Mw’ijambo rye, Minisitiri w’Uburezi Dr Papias M. Malimba yasobanuye ko “mu rwego rwo guhuza ubumenyi n’imibereho rusange y’abantu, umunsi wahariwe ubumenyi kw’isi ufite intego yo gufasha abantu b’ingeri zose gusobanukirwa n’iterambere ry’ikoranabuhanga ndetse n’uruhare rwabo mu mibereho myiza n’iterambere ryabo. Ibi bigashimangira uruhare rukomeye abahanga mu by’ubumenyi bagize kandi bagikomeje kugira mu gutuma iyi si dutuye irushaho kuba nziza, rukaba ari uruhare rwa buri wese mu kuyisigasira.”
Ministre w’Uburezi Dr Papias Musafiri Malimba ageza ijambo ku bitabiriye uwo munsi i Karongi.
Ministre w’Uburezi yashimangiye ko ubukerarugendo burambye ari ubutuma abantu bacunga neza ibidukikije, bagahindura imibereho yabo mu kuzamura ubukungu bw’igihugu ari nako barengera imigenzo myiza y’ubworoherane kubahana no kubana mu mahoro.
Abanyeshuri basobanurira Minisititi ibikorwa byabo by’ikoranabuhanga n’ubumenyi
Abitabiriye uyu munsi bafashe n’umwanya wo gusura inzu ndangamurage yahariwe ibidukikije bagaragarizwa amabuye atandukanye acukurwa mu Rwanda, inyamaswa n’inyoni zitandukanye zisurwa na ba mukerarugendo muri za pariki zinyuranye z’igihugu; ingufu zikoreshwa n’ibindi. Basuye kandi ubusitani buteyemo ibimera bivamo imiti itandukanye abanyarwanda bo hambere bakoreshaga mu kuvura indwara zitandukanye.
Umunyamabanga Mukuru wa CNRU na Prof Karangwa Desire mu busitani bw’imiti gakondo
Umunsi mpuzamahanga w’Ubumenyi uyu mwaka 2017 ufite insanganyamatsiko iganisha ku bukerarugendo mu gihe u Rwanda rwishimira igihembo Perezida wa Repubulika aherutse guhabwa mu Bwongereza kuwa 06 Ugushyingo. Igihembo cyagenewe abayobozi bafite icyerekezo mu guteza imbere ubukerarugendo borohereza ba mukerarugendo n’abandi bose bifuza gutembera U Rwanda.
Philomene MUKANKUSI
Umuyobozi w’Itumanaho n’Itangazamakuru/CNRU


text:
Iyo umuhango wo Kwibuka uri buhurirane no gushyingura imibiri yabonetse y’abazize Jenoside bikaba bitari bwubahirize amasaha atatu , CNLG ivuga ko inzego z’ibanze zisuzuma zikagena umwanya ukwiye iyo gahunda iri bukorwemo, bagendeye ku mutekano ndetse no ku buzima bw’abitabiriye uyu muhango.
Kugira ngo amasaha atatu CNLG yageneye igikorwa cyo kwibuka agerweho, byabaye ngombwa ko muri gahunda yo kwibuka ikuramo misa cyangwa amateraniro akorwa n’abanyamadini n’amatorero muri gahunda zo kwibuka zitateguwe n’abanyamadini.
CNLG isaba amadini n’amatorero ko yajya akora amateraniro cyangwa misa mbere y’igikorwa cyo kwibuka cyangwa nyuma yaho, kandi bikabera ahandi hatari aho abantu bateraniye bibuka Jenoside yakorewe Abatutsi.
Yanagennye kandi ko muri gahunda yo kwibuka itateguwe n’idini runaka, nta dini rigomba gusumba irindi muri uwo muhango bityo, umwanya wo gusenga ukazaba ari iminota icumi kandi isengesho rizajya rikorwa n’umwe mu bahagarariye amadini n’amatorero bawitabiriye.
Kwibuka Jenoside yakorewe Abatutsi byakozwe n’idini runaka, cyagwa se itorero ryemewe n’amategeko bibuka bagenzi babo bazioze Jenoside yakorewe Abatutsi, CNLG ivuga muri aya mabwiriza ko kwibuka bizajya bikorwa mu buryo bujyanye n’ukwemera kwabo, bitabangamiye amategeko agenga kwibuka Jenoside yakorewe Abatutsi.
Ibi byemejwe ku mpamvu z’uko ngo abibuka bose bataba ari abakirisitu, kandi ngo amasengesho atwara umwanya munini muri iki gikorwa cyo kwibuka.
Bishop John Rucyahana, Umuyobozi wa Komisiyo y’igihugu y’Ubumwe n’Ubwiyunge, akaba yarahoze ari umuyobozi w’Itorero Anglican mu Rwanda, avuga ko aya mabwiriza atarayabona, ariko yazagira byinshi ayavugaho amaze kuyasoma akayasesengura akamenya impamvu CNLG yabihisemo gutyo.
Yagize ati ”Sindasoma ngo ndebe iryo tangazo ariko ubwo hari ikindi basimbuje inyigisho. Nemera ko hagombye kuba umwe waduhagararira akigisha urukundo rw’Imana ruduhuje twese”.
Rtd Bishop Rucyahana avuga ko inyigisho zigishwaga mu gihe cyo kwibuka Jenoside yakorewe Abatutsi ari ngombwa ku bantu bose, baba abakirisitu n’abatari bo, baba bemera Imana cyangwa batayemera.
Ati”Kumenya Imana no kuyubaha, kwimika ubukirisitu, ubuvandimwe n’urukundo bireba buri wese hadashingiwe ku idini runaka”.
CNLG ivuga ko mu rwego rwo kurinda abantu umunaniro mu gihe cyo kwibuka Jenoside yakorewe Abatutsi, umwanya utagomba kugenwa ingano yawo ari uwagenewe umushyitsi mukuru gusa.


text:
Ku rubuga rwe (blog), mu itsinda YAGA, Kirezi Chloe asanga inzira inyurwa n’abashakanye idahora...
Muri aba bakobwa bose, uzitondere kurushaho uwa 3, uwa 4 n’uwa 10 kuko ni babi kurusha abandi...
Rero mu rwego rwo kugirango utazajya uhora muri mvuye kuri uyu ngiye kuri uyu, gerageza...
Ikinyamakuru Ukwezi.com cyifashishije bimwe mu bitekerezo bya bamwe mu bakunzi n’abasomyi bacu...
Umunsi umwe umugore yagiye guhaha, ageze aho agomba kwishyurira afunguye isakoshi umukozi...
Nitwa Nadine nkaba nshaka kubabwira inkuru mpamo y’ibyambayeho kuko kubyihererana numva umutima...
1.Ugomba Kugaragariza umukunzi wawe ibyishimo kabone n’iyo waba ubabaye. Si byiza ko wakereka...
1. Kuba umukobwa bakundana yisuzugura Ngo kwisuzugura no kwishyira hasi ni kamwe mu tumenyero...
Umutesi utetana ituze Ntugatinye naragutoye Nagutuje ahataba itiku Mu mutima utemba ituze...
Shenge uwabuze inenge Uw’Ingenzi igihangange Unjyana mu by’ubwenge Ungenera ibizira inenge...
1. Abakobwa banga abahungu bakora ibintu biteye ishozi nko kuba wavuga cyangwa ugakora ibintu...
Muri iyi nkuru, turabagezaho ibintu byakwereka ko umukunzi wawe ashobora kuba aguca inyuma...
Dore ibibazo 10 muba mugomba kwibaza mbere yo gufata umwanzuro wo gutandukana: 1- Ese...
Kimwe n’abasore cyangwa abagabo, abakobwa cyangwa abagore nabo baba bafite ibintu bifuza ku...
Nkweruriye ko nkwemera Nkwibonamo ko unkwiriye Ndatinyutse winyihunza Unyemerere unanyakire...
By’umwihariko hano mu Rwanda dukurikije n’umuco, imyumvire na kamere y’abanyarwanda, hari ibyo...
1. Ugomba kwirinda icyatuma ugwa mu mutego wo gusambana Buri gihe ugomba guhora wibuka ko uri...
Abo bahanga mu bijyanye n’imibanire hagati y’abantu ari bo Olga Levancuka, Marisa Peer na...
Ubwo rero hakaba hari umusaza w’umupfumu bamurangiraga ko ngo ari umuhanga mu gufasha abagore...
1.Ndatekereza ko uri nka musaza wanjye. Mu gihe umukobwa wifuzaho kuba umukunzi akubwiye...
1–Umubare w’inshuti: Abakobwa nibo bakunze guhura n’umubare munini w’ababasaba urukundo kandi...
1. Gerageza kugaragara neza uko ushoboye kose Abasore burya bakururwa cyane n’ibigaragara kandi...
Uwo muti usanzwe wifashishwa mu gufasha abagore bari ku bise (bagiye kubyara) mu kwihutisha...
Ntukababare nzahakubera, Kukubangikanya nzabirwanya Abadutanya sinzabumva Nzakubera uko...
Wintinya jya unyizera Warananyuze kuva nkubonye Wanyeretse ko uri inyanzi Unyubahira uko...
Uyu mukobwa yarangije kwiga amashuri yisumbuye muri 2011, ahita abona ibiraka ntiyahita akomeza...
Nyiramana akaba yari avuye mu nama itarangiye, kuko yumvaga atameze neza. Mu gihe yamanukaga...
1. Wimutesha umutwe umuhatiriza Hari abantu benshi bibeshya ko mu gihe bababaje abakunzi babo,...
1. Umugore utishimiye urushako, ntajya ahangayikishwa n’ikibazo icyo aricyo cyose kiri mu rugo,...
Dr. John Gottman; umuhanga mu bijyanye n’umubano n’imiryango, mu bushakashatsi yakoze yagaragaje...


text:
BNR yatangaje ko abshoramari basabye kugura izi mpapuro mpeshwamwenda ku kigero cyo hejuru baturuka mu nzego zitandukanye 107.
Isoko ryafunguwe ku wa Mbere, tariki ya 19 Gashyantare 2018, saa mbili za mu gitondo, rifunga ku wa Gatatu, tariki ya 21 Gashyantare saa kumi z’umugoroba.
Izi mpapuro mpeshwamwenda zizishyurwa mu gihe cy’imyaka itanu, zizatangira kugurishwa ku isoko ry’imari n’imigabane guhera ku wa 27 Gashyantare 2018.
Mu kugabana izo mpapuro mpeshwamwenda, abantu ku giti cyabo n’abacuruzi bato babonyeho 12,3 %, ibigo bifataho 41.0% naho amabanki atwara 46.7%.
BNR isobanura ko kubona abashoramari benshi bagirira icyizere kugura impapuro mpeshwamwenda bituruka no ku bukangurambaga bubashishikariza mu kuzishoramo imari kuko zizewe.
BNR yatangaje ko izindi mpapuro mpeshwamwenda zizashyirwa ku isoko ku wa 23 Gashyantare 2018


text:
Hari ikibazo nahuye nacyo mu minsi ishize, nari natije umuntu mudasobwa yanjye HP 650, nimugoroba arampamagara ngo njye kureba nkemure ikibazo igize. Byangoye kwemera ko koko igize icyo kibazo gusa naje kubyemera nyuma ku mpamvu ndi buze kubabwira. Uwo muntu natije mudasobwa yambwiye ko yafunguye igitabo atangiye gusoma, ihita izima yongeye kuyatsa igaragaza ibimenyetso bikurikira:
Iyo wakandaga kuri button yo kuyatsa umuriro wajyagamo ku buryo n’ itara rya WIFI ryakaga umutuku, icyatumye ntizera ko ibyo yambwiraga ari ukuri ni uko screen yari umukara nta kimenyetso na kimwe igaragaza numvaga ko wenda yayituye hasi ikangirika imbere. Icyatumye mfa kubyemera ni uko nabonye indi myitwarire, aho na Caps lock yakaga ikajya ihita izima byisubiramo, nibwo naje gutekereza nti ari screen yangiritse caps lock ntiyakwitwara nk’uko iri kwitwara kandi n’itara rya WIFI ntiryakomeza kuba umutuku kuko narikanzeho ntiryahinduka. Reka turebe uburyo wakemura iki kibazo gifite ibi bimenyetso tumaze kuvuga.
Gukora Hard Reset ya mudasobwa yawe
Hard reset ni bwo buryo bubangutse kandi bworoshye hafi buri muntu wese yashobora. Ikindi ntabwo butuma hari documents zawe ubura. Dore uko bakora Hard Reset:
1. Kura kuri Mudasobwa ikintu cyose gicometseho
2. Comokora umugozi w’umuriro kuri mudasobwa yawe
3. Kuramo battery muri mudasobwa yawe
4. Hanyuma kanda button yo kwatsa mudasobwa yawe amasegonda 60(Hari aho bagusaba gukanda 15,30 gusa 60 niyo ikubiyemo byose) Kuri Laptops zifite battery itavamo ukanda button ariya masegonda gusa
5. Subizamo battery ubundi ucomeke umugozi w’umuriro ubundi waste, nibyanga utangire ubundi uze kubanza umugozi nta battery urebe.
Hard reset ikora iyo Computer yawe yagiye muri Sleep/Hibernate mode bikayinarira kubyuka. Hard reset niyanga gerageza ibi bikurikira:
BIOS(Basic Input Output System) reset
1. Kura kuri Mudasobwa ikintu cyose gicometseho
2. Comokora umugozi w’umuriro kuri mudasobwa yawe
3. kuramo battery muri mudasobwa yawe
4. Hanyuma kanda button yo kwatsa mudasobwa yawe amasegonda 60(Hari aho bagusaba gukanda 15,30 gusa 60 niyo ikubiyemo byose)
5. Ongera ucomeke mudasobwa yawe ubundi ukandire rimwe button iriho akadirishya n’inyuguti ya B ukibifashe ukande kuri button yo kwatsa uhite urekura. Nibyanga ugerageze ibindi bikurikira:
Gukura RAM muri mudasobwa yawe hanyuma ukongera ukayisubizamo
RAM (Random Access Memory), ububiko bufasha mu gukora kwa buri Program kuko ariyo iba ifashe ama program yose ari gukora nayo ijya igira ikibazo cyo kuba static bitewe n’umuriro bisaba ko wayikuramo ukayikoza ku cyuma mu kuyikuramo umuriro ukongera ukayisubizamo.
Icyanyuma ari nacyo nakoresheje nkemura ikibazo ni iki:
Guhindura CMOS Battery
Iki ni cyo gisubizo cyanyuma nifashishije ndangiza ikibazo nari nahuye nacyo kitanyoroheye na gato. (Wasoma byinshi bijyanye na CMOS ukanze hano). Gusaza kw’iri buye nicyo cyari ikibazo.
Nyuma y’uko uhinduye iri buye hashobora kuza Errors zitandukanye gusa ntugire ubwoba ziroroshye kuzikemura. Ntabwo ndazivuga muri iyi nkuru ndazibategurira zizabageraho ubutaha. Gusa bikubayeho ntuzazuyaze kutwandikira kuri Page yacu kuri Facebook ktimez.com.
Twanakugeraho aho ukorera niba ufite ibibazo bya mudasobwa.
salut!!!!! maze gusoma uko machine yawe byagenze nanjye nsanze ari ngombwa ko nanjye mbabaza. machine yanjye irashaje ndabizi,ariko nagiye nyikoreshereza kuburyo nageregeje kuyitaho. yatangiye kujya yanga kwaka burundu,naho yakiye souri ntikore mbese ikaba yaka ariko ntacyo wayikoresha,ndayiformata ariko birakomeza,ubundi touche yo switch ntikora kuyatsa ni ikosi,keyboard ama touche mwnshi ntagikora.ese byaba biterwa ni iki?
Here at Ktimez Inc we have qualified programmers that can develop a great web based,desktop and mobile(Androi&IOS) apps for you.Hire Us
Here at Ktimez Inc we have qualified programmers that can teach you every language you are willing to know.Hire Us
You like our daily ICT and Tech news? Hire us, we have a lot of engineers and qualified and skilled IT specialist to train you wherever you are.Hire us


text:
Iki giterane gifite insanganyamatsiko igira iti:'EQUIPING THE NEXT GENERATION' (Gutegura urubyaro ruzakurikiraho) ikaba iboneka mu Abacamanza 2:10 hagira hati "Hanyuma ab'icyo gihe bose na bo barapfa basanga ba sekuruza. Abo bakurikirwa n'ab'ikindi gihe bakura batazi Imana, haba no kumenya imirimo yakoreraga Abisirayeli."
Olivier Rwandenzi umuyobozi w'urubyiruko rwa Bethesda Holy church yavuze ko impamvu bahisemo iyi nsanganyamatsiko ari uko, basanze hari ikibazo gikomeye, iyo uganiriye n'abakuru bakubwira ko bafite ubwoba y'uko ibyabaye mu gihe cya Yosuwa bishobora kuzongera kuba no mu Rwanda, ndetse no ku isi. Bafite impungenge ko nko mu myaka mirongo itatu cyangwa mirongo ine iri imbere bazaba batabona itorero ry'Imana kubera ibyo babona byugarije isi ndetse n'uburyo abantu babaye banyamwigendaho ndetse banikubira cyane (selfish).
Bishop Rugamba Albert umuyobozi mukuru wa Bethesda Holy church
Ikindi babona gishobora gutera kubura urubyaro ruzakurikiraho ruzi Imana, ni uko na none abakuru ntacyo bari gukora muri iyi minsi kugira ngo bategure urubyaro ruzakurikiraho. Gutegura urubyaro ruzakurikiraho kandi ruzi Imana, ngo bihera mu muryango, mu itorero ndetse n'igihugu. Abantu bazitabira iki giterane bazigishwa amahame yafasha abakuru gutegura urubyaro ruzakurikiraho kandi ruzi Imana, ndetse n'urubyiruko ruzigishwa icyo rusabwa kugira ngo rube urubyaro ruzagirira isi umumaro kuko izo mpande zombi zikenewe kugira ngo haboneke urubyaro ruzakurikiraho kandi koko ruzi Imana.
Olivier Rwandezi umuyobozi w'urubyiruko rwa Bethesda Holy church
Intego y'iki giterane ngo ni ukugira ngo abantu batazasohorwaho n'ibyabaye mu gihe cya nyuma ya Yosuwa ndetse n'abakuru bakoranaga nawe, ubwo bari bamaze kugera i Kanani mu gihugu cy'amasezerano. Muri iki giterane hazaba hari abigisha b'ijambo ry'Imana barimo: EV kwizera Emmanuel, Pastor Senga Emmanuel, Hategekimana S. Hubert na Rev Pastor Rwibasira Vincent. Kwinjira ni ubuntu.


text:
Nitwa Mfuranzima Bruce, navutse kuwa 3 Nyakanga 1990, Sinzi data umbyara nzi mama gusa ari we Murerwa Marie. Navukiye i Burundi, Bujumbura. Nkeka ko ndi umwana wa gatanu (5) kuko mvukana n’abana benshi ntazi umubare.
Amashuri abanza nayize Kacyiru Ecole Primaire de Kacyiru. Amashuri yisumbuye, nayize St Andre.
Aho izina G-Bruce byaturutse :
G-Bruce byaturutse ku izina ry’igifaransa Guy-Homme (byaje gutuma banyita Guillaume) nahawe na nyogokuru riturutse ku muzungu wajyaga aza mu rugo wakoraga mu mushinga wa PAM. Nahisemo kurikoresha nk’izina rindanga mu buhanzi bwanjye gusa nta handi ndikoresheje nko mu byangombwa bindanga cyangwa iby’inzira.
Indirimbo ze n’izo yakoranye n’abandi :
Ubuhanzi nabutangiriye ku ndirimbo yitwa Garuka naririmbiye muri T-Brown, nyuma nza gukurikizaho iyitwa Iminsi, na Twibyinire. Kugeza ubu sinzi aho ziri kuko sinigeze nzitanga haba ku maradiyo n’ahandi hantu kandi nanjye nta n’izo nasigaranye.
Nyuma naje gukora indirimbo nishimiye cyane (kuko yatumye nkundwa kurushaho) yitwa Urukundo. Iyo ndirimbo yatumye abantu benshi bamenya kandi batangira kuntumira by’umwihariko mu bigo by’amashuri. Benshi bagiye bansaba ko najya nigaragaza ngo bambone kugirango ngaragare bamenye kuko n’ubwo bumvaga ibihangano byanjye batari banzi ku isura.
Izindi ndirimbo naje gukora ni Nzaza nakoreye muri F2k nyikorerwa na Davydanko, Nzagukurikira ,n’indi yitwa ‘Nuzuye Ishimwe’ nakorewe na Producer Chris. iyi ndirimbo nayo yarakunzwe cyane kuko ari indirimbo ihimbaza Imana, yewe na n’ubu iracyacurangwa henshi ku maradiyo.
Naririmbye izindi ndirimbo mfatanije n’abandi bahanzi muri zo izakunzwe ni nka Impinduka nakoranye na Ciney, yakozwe na T-Brown muri YCP (Youth Center Production), Hindura Amateka nafatanije na Ciney na Young Grace yakozwe na Producer Lick Lick muri Unlimited, cacanya nakoranye na Manamana yakozwe na Lick Lick muri Unlimited n’izindi.
Mbaze ibihangano byanjye navuga ko kuri ubu mfite indirimbo 6 nzi neza n’izindi nakoranye n’abandi bahanzi zitandukanye.
G-Bruce akomora impano kuri sekuru :
Nta marushanwa n’amwe nigeze nitabira n’ubwo nakunzwe cyane mu gihe gito.
Impano nyikomora kuri sogokuru ubyara mama, wari umutware i bwami akaba n’umucuranzi w’inanga. Nkeka ko ari ho byaturutse kuba umuhanzi. Mama yari umubyinnyi mu bakobwa bahunze muri 1959. Yabyinaga mu makwe.
Bimwe mu bintu bitangaje kuri G-Bruce :
Ndi umwana waranzwe no kugira ubwenge budasanzwe mu ishuri aho kugeza ubu nta wundi mwanya nabaye mu ishuri uretse uwa mbere gusa. Ubu buhanga nabugaragaje no mu buhanzi aho namenye gucuranga Piano bitansabye amasomo menshi.
Nzwiho ko ngeze muri St Andre, nari noherejwe kwiga Imibare n’Ubugenge (Math-Physique) nyuma y’igihembwe kimwe ariko naje guhindura nuko ndagiza umwaka wa kane mba uwa mbere mu ishami ry’indimi.
Natangiriye amashuri abanza mu mwaka wa kabiri, kuko umwarimu wanyigishaga mu rugo yabonaga mfite ubumenyi buhambaye nuko ahitamo ko natangirira muwa kabiri ntize uwa mbere, naho nakuze mba uwa mbere mpembwa ibihembo.
Nakuze nkundwa n’abakobwa cyane nkabipfa n’abahungu benshi ku buryo ku munsi w’amanota benshi bashakaga kunkubita. Na n’ubu niko bikiri nkundwa n’abakobwa benshi.
Imbaraga z’ijwi ryanjye mu mastudio iteka ntirivugwaho rumwe, basanga riruta kure iry’abandi ku buryo ntajya ndirmbira ku ntera imwe n’abandi bahanzi. (Saturation vocale)
Ibindi :
Nashimishijwe no gukandagira ku butaka bw’Amerika ku nshuro yanjye ya mbere mu mwaka wa 2010 mu kwezi kwa Mata. Kubera impamvu z’uburwayi mperuka gukorera ingendo zitandukanye ku mugabane w’u Burayi (mu mujyi wa Abou-Dhabi mu kirwa cya Émirats arabes), ndetse nkanagera no mu bihugu bya Afurika y’i Burasirazuba birimo Kenya, Uganda n’u Burundi.


text:
Gutangira gusaba ubucuti ni intambwe ikomeye cyane dore intambwe ugomba kubinyuzamo uko ari eshanu
1. Mbere ya byose, ugomba gufata umwanya wo kwitegereza uwo mukobwa ushakaho ubucuti cyangwa ukamuganiraho n’ umuntu waba amuzi neza. Ariko byose bigakorwa wirinda ko yabimenya.
2. Nyuma yo kumwitegereza cyangwa kumuganiraho ukabona ahwanye n’uwo wifuza ushaka uburyo mwazaganira agahe gato (byibura iminota ine) ku buzima busanzwe, ukirinda kugaragaza cyangwa kuvuga ko umushakaho urukundo.
3. Nimumara kumenyana muri make, hazakurikiraho gusangira ibitekerezo no kurushaho kumenyana, mukava mu by’ ubuzima busanzwe ahubwo mukaganira ku buzima bwanyu bwite. Gusa ibyo biganiro ntibigomba kuba amaso ku yandi ahubwo ushobora kwifashisha telephone, e-mail, facebook, twitter, n’ ibindi.
4. Mukurikije ibiva mu biganiro, muzatangira kumva ko umwe agomba kubaho kubera undi ku buryo muzajya mwifuza kumarana igihe kirekire muganira cyangwa se murebana akana ko mu ijisho.
5. Nyuma bizarangira umwe yumva atabaho mugenzi we atariho. Aho ni ho bavuga ngo ”urukundo rubaye ibamba”. Icyo gihe muzatangira kumva ko Atari ngombwa kuganira ku rukundo gusa ahubwo mukaganira no ku buzima busanzwe Iyi ntambwe iyo muyigezeho aha uwo ukunda atangira no kuguhishurira amwe mu mabanga ye aba atashobora no kumenera uwamwibarutse icyo gihe rero wowe muhungu ikiba gisigaye nuko uba ugomba kuba hafi y’uwo ukunda ukamwereka ko ariwe urimbere bityo ikizere cye kuri wowe kigasugira kigasagamba.
Nyuma y’ ubu bushakatsi ndahamya ko wowe muhungu usobanukiwe neza uburyo watereta umukobwa bitabaye ngombwa ko hagira ikindi kibahuza.
N’ ubwo twavuze abahungu ariko hari n’abakobwa Bashobora no kunyurwa n’umuhungu runaka bityo akumva nawe yafata iyambere yo guhishurira uwo musore ko yabuze amahwemo atagisinzira kubera we, aha nawe yakwifashisha izo nama twavuze haruguru, Gusa izo ntambwe zose zishyirwa mu bikorwa buhoro buhoro, nta guhubuka ngo wumve ko byose bigomba gukorwa umunsi umwe kuko urukundo rurubakwa.


text:
Bugesera: Abayobozi b’inzego z’ibanze biyemeje kwita ku mihindagurikire y’ibihe
Abayobozi b’inzego z’ibanze bo mu Karere ka Bugesera baratangaza ko bagiye gushyira mu ntego zabo gahunda y’iterambere barengera ibidukikije, bita no ku mihindagurikire y’ibihe.
Ibyo babitangaje ubwo basozaga amahugurwa y’iminsi ibiri yatanzwe n’ikigo cy’igihugu gishinzwe kurengera ibidukikije (REMA).
Musoni Emmanuel, umunyamabanga nshingabikorwa w’akagari ka Rulindo mu Murenge wa Musenyi atangaza ko nyuma yo gusobanurirwa imirongo ngenderwaho yo kurengera ibidukikije nabo bagaragaje ibibazo by’ingutu bikurikira.
Ati “ ibyo ni ukuba hagaragara imyuzure, amapfa, ibidendezi by’amazi usanga hirya no hino , imiturire idahwitse kandi idashingiye ku gishushanyo mbonera, ibikorwa remezo bidakorewe inyigo nsuzumangaruka ku bidukikije, kutagira uburyo buhamye bwo gukuraho imyanda, ibyo bigatuma abaturage bayitwikira aho biboneye, ibyuka bihumanya bituruka ku ma modoka n’inganda, ubucukuzi bwa za†mine†na “carriere†bwangiza imiterere y’ubutaka, imyuzure ituma inzuzi zisendera bigatuma imvubu ziva mu mazi zikajya kwonera abaturage ndetse n’imiswa irya ibiti byateweâ€.
Murigo Godfrey umukozi wo Kigo cy’Igihugu cyo Kurengera Ibidukikije avuga ko abo bayobozi bakaba bahuguwe kuri politiki ijyanye n ‘ibidukikije, itegeko ngenga ry’ibidukikije, imihindagurikire y’ibihe n’ingaruka zabyo mu Rwanda, ndetse n’amasezerano mpuzamahanga arengera ibidukikije n’ikwirakwizwa ry’ikoranabuhanga mu bikorwa bijyanye n’imihindagurikire y’ibihe.
Mu myanzuro yafashwe hari uko imisozi yose yambaye ubusa yaterwaho amashyamba, gucukura imiringoti mu rwego rwo kurwanya isuri, gutunganya ibishanga kandi bigakoreshwa ku buryo bwabugenewe, byibura buri Karere kagacukura ibidamu 5 bifata amazi kakanagira byibura ibigega 150.
Hanasabwe ko hakorwa igishushanyo mbonera cya za “Site†zigenewe guturwaho n’izidaturwaho zose zigakoreshwa hakurikijwe ibikorwa byahagenewe.
Â


text:
Iyi kaminuza izwi ku izina rya Kaminuza ya Mudende cyangwa Kaminuza ya Masoro ni imwe muri Kaminuza zo mu Rwanda zizwiho gutanga amabwiriza akarishye arebana n’amasomo ahatangirwa ndetse n’imyambarire ku banyeshuri bahiga.
Dr Niyobuhungiro Aimable, umuyobozi mukuru ushinzwe ibibazo by’abanyeshuri n’imibereho yabo muri iyo kaminuza, yatangarije Kigali Today ko bitewe n’imyemerere y’abayishinze nta na rimwe bemerera umunyeshuri ko yambara ibintu bijyanye n’uko we yishakiye.
Agira ati “ Iyi ni kaminuza yegamiye ku itorero ry’Abadivantisiti b’umunsi wa Karindwi, umuntu wese uhiga tugirana nawe amasezerano tukamwereka ibyo yemerewe n’ibyo abujijwe, iyo ibiri muri ayo mabwiriza bimunaniye ntiyakwirirwa akomezanya natwe ariko usanga abantu benshi badukundira izo ndangagaciro”.
Iyo kaminuza amwe mu mabwiriza yayo avuga ko bitemewe kwambara imyambaro y’impenure, amaherena, imyenda ifashe umubiri, ibikomo n’imikufi kimwe n’indi mirimbo iyo ariyo yose.
Mu minsi yashize nibwo buri mukobwa cyangwa umugore wiga muri iyo kaminuza yapimwaga umuzenguruko w’ipantaro ye basanga yegereye umubiri we agasubizwa iwabo kuyikuramo nta mpaka zibayeho.
Dr Niyobuhungiro yemeza ko ubwo buryo bwakoreshejwe ariko bakaza kudohora nyuma yo gusanga amapantaro basabaga ko abanyeshuri bambara atakiboneka mu isoko ry’imyenda.
Ati “Igice cyo hasi twarakirengagije dusigara ducunga ko hejura umwambaro udahambiriye kubera ko twasanze ipantaro twasabaga abakobwa kwambara bitari byoroshye kuzibona mu isoko”.
Umwe mu bakobwa biga muri AUCA wirinze gutangaza amazina ye kubera ingaruka bishobora kumugiraho yabwiye Kigali Today ko ubwo bapimaga ipantaro zabo igice cyo hasi byababangamiraga.
Yagize ati “Ni ukuri byari ibintu bitubangamiye gusa ntibyamaze kabiri. Njye sinabirwanyije cyane kuko burya iyo umukobwa yambaye akikwiza nibwo ubona ko aba yiyubashye”.
Depite Mukazibera Agnes akaba ari Perezida wa Komisiyo y’abadepite ishinzwe uburezi, ikoranabuhanga, umuco n’urubyiruko ubwo tariki 17 Ugushyingo 2017 komisiyo ayoboye yahasuraga yatangarije Kigali Today ko amabwiriza nkayo akarishye akunda gushyirwaho muri iyo kaminuza ntacyo yangiza ku bwisanzure bw’abahiga.
Ati “ Iyi ni kaminuza y’abadivantiste amabwiriza yose bashyiraho arebana n’itorero ryabo umuntu yahitamo kuyubahiriza cyangwa yamunanira akajya kwiga ahandi twe nka komisiyo nta nenge ayo mabwiriza tuyabonamo”.
Kaminuza ya Mudende yashinzweho mu 1979 ifungura imiryango tariki 15 Ukwakira 1984.
Yihariye udushya twinshi turimo ko umuntu usibye ibikorwa byateguwe na Kaminuza nta mpamvu acibwa amande kimwe n’uko umunyeshuri usibye inshuro enye mu isomo rimwe atemererwa gukora ikizamini cyaryo.
Dukurikire ukanda kuri Like
Ibitekerezo ( 3 )
iyo se mureka kwisubiraho mukareba nta banyeshuri mwari kuzabona.
Nimukomereze aho Bantu b’Imana.Ishuri ryañyu riri ku isonga mu burezi n’uburere.
Rahira ko batazadohoka no kuri iyo myenda bagikomeyeho!
Imyenda bashaka n’ubundi izabura ku isoko, maze ndore!


text:
Ikanzu zidafite amaboko zikunzwe kwambarwa mu birori bitandukanye kuko akenshi aribwo abantu baba bashaka kugaragara neza kurusha ibisanzwe.
Kuwa kane abantu baba batangiye gutekereza imyenda bazambara muri week end haba abajya gusenga, mu bukwe no mu bindi birori bitandukanye.
Ikanzu idafite amaboko ushobora kuba uyishyize hafi ukazayanbara muri iyi week end ariko na none ukibuka ko turi mu minsi y’imbeho aho ushobora kugenda nta gakoti ukazauhura n’ikibazo byo kubura icyo wifubika.
Ikanzu idafite amaboko
Ikanzu zidafite amaboko zikunzwe kwambarwa mu birori bitandukanye kuko akenshi aribwo abantu baba bashaka kugaragara neza kurusha ibisanzwe.
Labels: kwambara


text:
Ibisobanuro byimbitse
Utwo dukonoshwa badutoragura ku mwaro (ku nkengero) w’inyanja, bakadukoramo imitako. Abana bayambaraga ku bisage (inyogosho) naho abagore bo bakayambara ku mweko.
Ku izina Isimbi ni ho hakomotse inyito y’urubura ruto rugwa nk’ifu cyangwa rukaboneka ku misozi ihanamye miremire cyane kuko narwo ruba ari umweru nk’utwo dukonoshwa.
Aho niho abanyarwanda bahereye mu kwita ikirunga cya Karisimbi iryo zina, bitewe n’urubura rugaragara ku gasongero kacyo.
Ni nk’uko mu gushaka kuvuga umugabane w’u Burayi, ukunze kurangwamo urubura rwinshi bazimiza, bakawita i Bwotamasimbi.
Umwanzuro
Mu magambo make, Isimbi bivuga umukobwa mwiza.
Ibi bisobanuro byatanzwe n’Inteko Nyarwanda y’Ururimi n’Umuco (RALC)


text:
-Ivuguruye- Inkongi yibasiye ishyamba riherereye mu bilometero 50 mu majyepfo y’uburasirazuba bw’umujyi wa Coimbra yahitanye abantu 61. Abenshi ngo bapfuye bagerageza gusohoka ahitwa ‘Pedrógão Grande’ n’imodoka zabo.
Muri aba bapfuye harimo batatu bishye no kubura umwuka, n’abandi 18 bari mu modoka enye (4) bari mu muhanda bagerageza kuva Figueiró dos Vinhos bahungira Castanheira de Pera.
Iyi nkongi kandi yakomerekeje abantu 54 barimo n’abapolisi bo mu ishami rishinzwe kuzimya inkongi z’umuriro, n’umwana w’umukobwa ufite imyaka umunani.
Minisitiri w’Intebe wa Partugal Antonio Costa yavuze imibare y’abahitanywe n’iyi nkongi ishobora kuzamuka, dore ko hari abarembeye mu bitaro.
Yagize ati “Iki nicyo kiza kitugwiririye mu myaka ya vuba, mu birebana n’inkongi zifata amashyamba.”


text:
Amakuru ava ahantu hizewe nuko kuva hasohoka amasezerano y’ibanga ADEPR yagiranye naba suweduwa yuko itorero risubizwa mumaboko yabo,bureau nyobozi ya ADEPR ikibona ko ayo masezerano yari ibanga kuva bayasinya tariki ya 21/8/2017 none bisubiranye umuhuza wabo nabanya Suède bari beguriwe itorero dore ko bari bemeranyije kujya bagenda bashyira mubikirwa ayo masezerano mw’ibanga uhereye kungingo yambere kugeza kuya nyuma.
Bijya gutangira kuzamba aba suwede bohereje uwomuhuza wabo witwa juma kamanzi aza mu Rwanda bamwizeza ko aje kubafasha gutegura amatora ya bureau nshyashya biteganywa ko azaba mukwezi kwa gatatu, nawe yagombaga kuzahabwamo umwanya muri Biro Nshya, nkuko abasuweduwa babitekereza, mungingo ya gatatu bo ubwabo basinye ivuga ko abasuweduwa bagomba kuzafasha ADEPR gushyiraho amategeko no kubafasha gutegura amatora no gutoresha.aho bureau nyobozi ya ADEPR iboneyeko batangiye kugonga urukuta rwayamasezerano basinye nibwo batangiye kubona ko byakomeye ubu bakaba batangiye kwigaranzura wamuhuza wabo Kamanzi Juma.
Kuri ubu , uyu Kamanzi ADEPR ntigishaka kumubona ,amakuru avugako banamwangiye gucimbika muri Dove Hôtel aho yari asanzwe acumbikirwa na ADEPR ubwo yarategereje gufasha bureau gutegura amatora yayo no kwiyamamaza.
Urumuri.rw rwashatse kumenya amashirakinyoma igitangaje nuko uyu Juma Kamanzi woherejwe na Suede kuza Kuba muri Biro y’ADEPR.
- Umuvugizi wa ADEPR Rev.Euphreim KARURANGA kumurongo wa telefone yatangarije urumuri.rw ko Kamanzi Juma amuzi ariko ko ataje kwiyamamariza kuba Umuvugizi kandi ibyo kumwirukana muri Dove Hôtel atabizi.
Ibintu birimo kwibazwa nabenshi ni :
1.uburyo bureau ya ADEPR yasinye amasezerano ameze kuriya kandi abonako hafi yayose arimo imitego arinayo itangiye kubashibukana.
2.Kuba yarayasinye itabinyujije munteko rusange.
3.Kuba bureau iyobowe Rev KARURANGA Euphreim nanubu itemera ko yashyize itorero mukaga ahubwo ikavuga ko ari abayasoma ntibayumve neza kubera kutamenya icyongereza kuko aricyo yanditsemo.
4.Kuba batabona ibibazo bashobora gushoramo itorero n’Igihugu kuko nko mugingo ya 7 yayo masezetano avuga yeruye ko hari amafaranga azajya ava mwitorero ADEPR akoherezwa mugihugu cya senegale agahabwa uwitwa Jules kazura bivugwa ko ariyo muri mission itaramenyekana.
5. Abandi bibaza impamvu bategekwa na Suede gukora amabwiriza n’amategeko agenga ADEPR kandi isanzwe iyafite.
Ese ADEPR ubu iri mu maboko y’u Rwanda cg iri mu maboko yabanya Suède?
mukurikije amatiku nihangana biri muri iryo torero, ubunani rigenda rijya habi aho guhindura imyitwarire yaryo.
Ibitekerezo
Mukunda byacitse! Iyi nkuru ndayisomye nta kintu kizima mbonyemo!!! Kanda hano umusubize
icyokora ADPR ikwiye kuyoborwa n'uturutse ahandi,kuko, n'andi matorero agira ibibazo ,ariko ADEPR yabaye nka DRC Kanda hano umusubize
Muraho. Njye mbona hari igihe habaho gushyushya inkuru kugira ngo ibone abakiriya. Ku bibaza kuri mission ya Past Kazura: abakristo bamaze igihe muri ADEPR bazi neza ko itorero ryigeze gutekereza gutangira ubu-missonnaire ku ikubitiro hajyayo Past Kazura Jules. Ntabwo ari bishya ku itorero ahubwo nuko wenda uyu mushinga utongeye kuvugwa cyangwa wacitse intege. Mwibuke ko itorero (ku bakristo) harimo umurimo w'ivugabutumwa bwiza aribyo bigize icyo bita Great Mission (Matayo 28:19-20). Ntekereza ko mu bushishozi bwa Nyobozi, bareka kwirengagiza umuntu woherejwe n'Itorere mu ivugabutumwa niba bakimufata nk'umwizerwa. Ahubwo niba hari ubukene kuko bishoboka, bamugarure mu gihugu kuko naho hari abakeneye ubwo butumwa bidatwaye amafaranga. Niba kandi hari ibikenewe kuvugururwa, harebwe niba biri mu nyungu z'ab'Itorero hagendewe ku bushishozi bw'ababahagarariye. Narangiza mbwira abayobozi nti: Mwirinde kwirebaho, ntimurangazwe n'uwabaca intege kandi mugende nkuko Ijambo ry'Imana ribivuga. Ntimuzabura kubaka umurimo, Itorero rikongera rigakomeza kuba umunyu w'isi nkuko Yesu yabivuze (Matayo 5:13). Imana ibashoboze. Amen Kanda hano umusubize
musenge cyane abantu b'Imana badushubije mu bukorone gute Kanda hano umusubize
Ariko abazi amategeko mu mbwire iyi Comite ya ADEPR ko arinzibacyuho yarifite ububasha bwo gusinya amasezerano nkariya akmeye ? icyo yagombaga gukora si ugutegura amatora? Kanda hano umusubize
yemwe bishobokako amadini yahuzwa nyuma bagasenga kimwe bakayoboka imana yukuri Niho habonekamo umuti wakuramo akavuyo mumadini kuko simuri ADPR GUSA BIBA BIRIHENSHI HATANDUKANYE UMUTI WABIKIZA NUKO BAHUZA AYO MADINI BAGAKORERAHAMWE AKAVUYO KAGENDA BURUNDU MURAKOZE Kanda hano umusubize
None se ahubwo uyu witwa Kamanzi Djuma ubu ntuyaba aru umusilamu ko izina Djuma ariho turimenyereye...!!!? Kanda hano umusubize
Oya muvandi ntabwo ari umuyisilamu ahubwo i djuma ni umunsi wo kuwa gatanu mu gi swahili ,uretse ko ndakumva iryo zina rizwi cyane mu bayisilamu . Ibi binyibukije kera narinziko umuntu wese uvuga igi swahili cg icyararabu yagombaga kuba byanga bikunda ari umuyisilamu . Kanda hano umusubize
Luka6:41"Ni iki gituma ureba agatotsi kari mu jisho rya mwene so, ukirengagiza umugogo uri mu jisho ryawe? ,nuko rero buri wese niyigenzure mbere yo kuvuga abandi kuko Paul yaranditse ngo: 2Abakorinto 5:10 Kuko twese dukwiriye kuzagaragarizwa imbere y'intebe y'imanza ya Kristo, kugira ngo umuntu wese ahabwe ibikwiriye ibyo yakoze akiri mu mubiri, ari ibyiza cyangwa ibibi. dukomeze kwigenzura kuko Yesu ntareba la masse ahubwo are igikorwa cy'umuntu,mbese meze nte? Ariko twe kujya impaka mu byo tutazi ahubwo ttwibaze niba Yesu aje yanjyana. Kanda hano umusubize
Uko ni ukuri tujye tureka gushyushya inkuru kuko ijambo ryose tuvuga rizajya murubanza. Kandi Yesu azaza tuve mubitagira umumaro. Kanda hano umusubize
Ibyo uvuze ni ukuri. Kuko umuntu azabazwa ibye kugiti cye. Kandi abantu bakwiye kumenya Iby'inyamanwa zivugwa muri Daniel Kanda hano umusubize
Reka nsubize Umuhamya IODOV wanditse ahagana hasi: .1. ESE Urubuga mpuzamahanga WIKIPEDIA.ORG, NI URW'ABAHAKANYI ? .2. Ese Ikinyamakuru THE GUARDIAN cyo mu bwongereza, cyanditse inyandiko le 8/10/2001, Kibaza ukuntu IDINI ivuga ko umuryango w'Abibumbye ari INYAMASWA, ryarenga RIKABA UMUNYAMURYANGO, W'IYO NYAMASWA, Kuko cyavumbuye ko idini yanyu yabaye umunyamuryango w'Umuryango w'Abibumbye mu kwa 2/ 1992, igahabwa n'ikarita y'ubunyamuryango ! ( Kandi ibuza abayoke bayo kujya mu mashyaka ! ) Nacyo ni icy'Abahakanyi ? .3. Ese kuki Iyo dini yawe le 10/10/2001, yanditse IVA MU BANYAMURYANGO BA ONU,( yamazemo imyaka 10: 1992- 2001) igasubiza n'ikarita y'ubunyamuryango ? .4. Ese abo bana b'Abahamya 1006 BAFASHWE ku NGUFU n'Abahamya muri OSTRALIYA, ku buryo byatumye LETA ya Ostraliya ihaguruka, igatumaho abayobozi bakuru b'idini bo muri Amerika, ngo baze basobanure iryo shyano ! Leta ya Ostraliya nayo irabarwanya, ku buryo yahimbye ibirego- baringa 1006 byose by'Abana b'Abahamya, bafashwe ku ngufu n'abahamya ? .5. Ese ko undangira ngo njye ku rubuga jw.org, ubu ushaka kumenya amakuru Y'ABAPADIRI bafata abana ku ngufu, WAJYA KU RUBUGA RWA VATIKANI ? * UBU ISI YABAYE UMUDUGUDU UMWE: Ntacyo wahisha ngo bikunde. Kanda hano umusubize
Nkuko wabivuze ni uti critical thinking nibyo. Ntabwo ari analytical thinking. Ntibitangaje kuko na satani yareze Imana ibinyoma (Itangiriro 3:4-5). Hitler, Mousolin nabandi benshi bagerageje kurega ibihimbano ngo bakureho aba wasebeje babaziza kutabafasha mubikorwa bidahuje namahame ya bibiliya ariko ntacyo bagezeho. ubu Hitler arihe? gereza yagenewe aba wasebeje irihe? Uzabaze cy usome amateka yabo mubudage mugihe hitler yashakaga kurimbura abayahudi. Ibinyamakuru, Wikipedia nabandi bazaza bavuge ibinyoma babitumwe nabarwanya ukuri kunyungu zuwabatumye ariko ntacyo bazageraho. Impamvu bangwa bagahimbirwa irazwi. (Yohana 17:14) Ibikorwa byabo turabibona, ibyo bativangamo ntawutabizi. icyo bazwiho nuko baba bigendera bigisha ubutumwa bwiza kunzu ninzu nkuko aricyo undiwese yakagombye gukora ndetse nawe(Matayo 28:19) Kanda hano umusubize
BIRIYA BIREGO 1006 by'abana b'Abayehova, bafashwe ku ngufu n'Abayehova, Mbese leta ya OSTRALIYA YARABIHIMBYE ? DUHE AMAKURU NYAYO wenda koko mwaba murengana. Murakoze. Kanda hano umusubize
Ariko ibi bizarangira ryari koko?? njye numiwe umunsi namenyaga ko comitte ya Adepr ishaka gusubiza itorero mumaboko yabanya suede biratangaje kuba igihugu cyacu gihora kivuga ko tugomba kwigira ariko rev.Karuranga we nabamwungirije bakaba bagishaka abo bagashaka buhake baba bumva ko ibintu byose byagenda nkuko bo babishaka kubaha itorero birababaje peee gusa ntagitangaje kuko nubundi byaragaragaraga ko itorero comitte ya Karuranga ntabushobozi ifite bwokuyobora byumwihariko nyuma yibibazo byose yarimazemo igihe Kanda hano umusubize
Kabera wicika intege ibigusha ntibizabura kuza ariko ubizana azabona ishyano .Kandi menya iki Nyiritorero ararizi ariwe Kristo ntacyo ryenda kuba kuko yariguze amaraso ye. Kanda hano umusubize
Abasenga nimusenge kd mubemaso ibyamafarangabyo ntahantubyazatugeza. Kanda hano umusubize
Tureke impaka duhange amaso Yesu nyiritorero! Kuko muri ayo Madini hatarimo ...IMIGATI, UBUTUNZI, ICYUBAHIRO.( Luka 4: 1-13). Nta nduru wazumvamo,bakundana ..bagafashanya...bagahora mu Bumwe nkuko abatubanjirije uhereye Mu Byakozwe n Intumwa bakoraga.Naho ubundi buri wese acungane n Ubugingo Yesu ari bugufi!!! Kanda hano umusubize
SINDI UMU ADPR ARIKO NEMEMERAKO ARI ITORERO RYA YESU GUSA BARIGARAGUZE AGATI BANATEKEZAKO NANYIRARYA ATAHEZE MUGITURO BANITEGURE IMINYAFU YE Kanda hano umusubize
ifite n'izina ribi cyakora. ADEPR? Ubwo se Yezu aje yabwirwa niki icyo ADEPR aricyo? uriya Kamanzi juma muvuga araba atari uwigeze kuba umusirikare wa APR akavamo atorokeye aho yari yaroherejwe kwiga muri Afruka yepfo muri za 1997? Kanda hano umusubize
Ntahantu twahungira mwisi keretse Yesu atsembyeho ibyaha nurupfu.Indirimbo 395 Kanda hano umusubize
Ukobyagenda kose ahowajya hose ntabwo amahoro azahoraho mwisi keretse Yesu atsembyeho ibyaha nurupfu.Indirimbo 395) isi ntamahoro ayirimo Kanda hano umusubize
reka reka naho wagiye uwahareba ntiyahabura ibigafu kuko ubu amadini yose yabaye urucuruzo cne ko yose atuwemo nabantu ntabwo ari bamalayika reka gusebanya rero kko isi yose nta dini nzima ihari keretse umutima wawe burya nirwo rusengero yesu yavuze naho ibindi byose ninyungu zabantu Kanda hano umusubize
Ku munyamakuru wanditse iyi nkuru, Ndagushimira ko wanditse iyi nkuru n'ubwo rwose itujuje ubuziranenge. Nabuze muri iyi nkuru ikintu kigaragaza ko habayeho amasezerano hagati ya ADEPR na Swedish Pentecostal Church. Inyandiko washyize muri iyi nkuru igaragaraho imikono y'abantu tutazi nta stamp igaragaraho kandi tuzi ko itorero rya ADEPR rifite stamp na logo. Kanda hano umusubize
Ntakiba imana itakizi,kandi ntimugatinye ibigeragezo kko nta mu kristo ubura ibigeragezo kandi naho amarembo y'ikuzimu yafunguka itorero ry 'imana ntaho rizajya Kanda hano umusubize
ADEPR ifite ibibazo ariko mwibuke ko abazajya mu ijuru ari aba Pantekote basengera mu Itorero atari ababarirwa mu mashyirahamwe y'amadini .Umwuka wera n'umuriro biruzuye naho abantu bahura n'imiyaga. Kanda hano umusubize
uribeshya cyane ntabwogusohoka muri Babuloni arukuva muri ADEPR nuwomubiri wawe Nawo Ubwawo iyo uwukoresheje ibyahaukubera Babuloni ibyahanibyo Babuloni Kanda hano umusubize
Ariko uzi gushyushya abantu imitwe ! Ntunavuze uwanditse iyi nkuru kuberako uzi ibiyirimo . Nuko urakoze Kanda hano umusubize
reka nsubize kabare! Itorero ry'Imana riracyahari kdi rimeze neza intambara nibibazo bigaragaza gukomera kwaryo kandi nyiri torero ariwe Yesu christo aracyari kungoma! wowe reka abanyamubiri nindanini na moko yabasaritse!!! nyiritorero araje abagaragaze! kuko ntabwo twavugako itorero ryarangiye!! no!! nibamwe mumabandi nabanyamoko baba muri ADEPR bashaka ko rihirima ariko ntibazabishobora. Kanda hano umusubize
Abasenga musenge cyane Kanda hano umusubize
ADEPR Iri mu maboko ya se ibikorwa byayo birayiranga kuva yabaho ntakuri igira kandi si mu RWANDA gusa ni hose kw'isi. Urugero: umuyoboke wayo ntashobora kubaza uko amaturo akoreshwa ubibajije bahita bamuca, barakundwakaza, ikimenyane, mugutana akazi, ruswa mubayobozi, ibyubahiro, kwikubira ibyiza, ubujura, uburaya bukabije, guhanura ibinyoma. Nibindi ngo muzabamenye kumbuto. Kanda hano umusubize
Nigeze kuba muli ADEPR.Ariko maze kubona amatiku abamo kuva yashingwa n'abazungu bo muli Sweden muli 1943,nayivuyemo.Ntabwo rwose ari ugusebanya kuko bibonwa n'abantu bose.ADEPR irangwa n'amatiku,kunyereza amafaranga y'itorero (urugero ni baliya bayobozi bayo baherutse kwiba 3 milliards bagafungwa),kuronda amoko n'aho umuntu aturuka,etc...Mwese muzi ko akenshi LETA ariyo ishyiraho Legal Representative wa ADEPR,urugero Pastor Sibomana Jean.Ni gute iyo dini yaba ituruka ku mana?? Bible isobanura neza ko Abakristu nyakuri ubabwirwa nuko bakundana (Yohana 13:35) kandi bakagira ubumwe (1 Abakorinto 1:10).Kuba ibyo bintu bitaba muli ADEPR,byatumwe nkurikiza itegeko ry'imana ridusaba "gusohoka" mu madini y'ikinyoma yitwa "Babuloni Ikomeye". Imana ivuga ko niwanga kuyasohokamo,izakurimburana nayo ku munsi w'imperuka (Ibyahishuwe 18:4). Kanda hano umusubize
IBYO UVUGA KURI ADEPR ni ukuri. Nta na kimwe uri guhimba. Ese ibigwi bw'idini yawe mu BURYARYA, indimi ebyiri, no gufata abana ku ngufu byo urabizi? Soma hano hasi wirebere AGAHOMA MUNWA k'idini yawe mu bayobozi bakuru bayo KU ISI. UKUNTU BAJYA BIVANGA MURI POLITIKI, Ariko BAKABIBUZA ABAYOBOKE BABO bo hasi. https://en.m.wikipedia.org/wiki/Jehovah%27s_Witnesses_and_the_United_Nations Soma n'aha: https://www.jwfacts.com/watchtower/united-nations-association.php N'ukuntu abayoboke b'iyi dini bashinjwa GUFATA ABANA 1006 ku ngufu MURI OSTRALIYA. Soma hano: https://www.childabuseroyalcommission.gov.au/media-releases/report-jehovahs-witness-organisations-released * UMWANZURO: .1. AMADINI YOSE ARARWAYE, nkuko isi yose irwaye. .2. NTA DINI NA RIMWE RYAGAKWIYE KUNEGURA IRINDI, nkuko Umuhoro utarukwiye kunegura ibigoramye Kanda hano umusubize
ICYO MBONA NUKO AMADINI YOSE ARWAYE KANDI AFITANYE IKIBAZO N'IMANA NIYOMPAMVU MBABWIRA NTI NICOLAS NUBWO NABONYE UBUSHINJACYAHA BWASABYE POLICE KUMUKORAHO IPEREREZA ARIKO YAVUZE UKURI ITORERO ARIRY MUGORE NKUKO TBISOMA MURI BIBIRIYA RIRARWAYE PE ARIKO URUFATORO NI YESU NITWIZERA YESU TUZANESHA Kanda hano umusubize
Izi mbuga utanze nizabahakanyi zirazwi urubuga ni rumwe ruriho amakuru yacu ni jw.org nibindi wiyobya abantu ntacyo uzunguka Kanda hano umusubize
Itorero ntabwo ari iryayomabandi ubona cyangwa abanyamoko! ahubwo nirya Christo kdi riracyahagaze. intambara nibibazo nibigaragaza gukomera kwaryo kdi nyiraryo Yesu christo aracyari kungoma Kabare, wicika intege senga imana yawe nugendera kubantu ntaho uzashyika! itorero rero ryagize ibigoryi ariko mugihe gito bazajya kukarubanda. Kanda hano umusubize
Itorero ntabwo ari iryayomabandi ubona cyangwa abanyamoko! ahubwo nirya Christo kdi riracyahagaze. intambara nibibazo nibigaragaza gukomera kwaryo kdi nyiraryo Yesu christo aracyari kungoma Kabare, wicika intege senga imana yawe nugendera kubantu ntaho uzashyika! itorero rero ryagize ibigoryi ariko mugihe gito bazajya kukarubanda. Kanda hano umusubize
Itorero ntabwo ari iryayomabandi ubona cyangwa abanyamoko! ahubwo nirya Christo kdi riracyahagaze. intambara nibibazo nibigaragaza gukomera kwaryo kdi nyiraryo Yesu christo aracyari kungoma Kabare, wicika intege senga imana yawe nugendera kubantu ntaho uzashyika! itorero rero ryagize ibigoryi ariko mugihe gito bazajya kukarubanda. Kanda hano umusubize
Muvandi idini uzajyamo ryose hakagira ibyubona udashima uzajyaurisohokamo?kuba warabonye ibibi muri ADEPR ugasohoka ubwo subutwari.icyo nakwifuriza nukuba uwejejwe aho wasengera hose. Kanda hano umusubize
Ntubwo ibyo bimez bityo ark njye nemeza ko itorero rikomeye kuko siryumuntu ahubwo niryi'Imana kuko irarizi kdi tukiri mwisi dufashe igihe muntambara ntizarangira tukiyirimo rero kuko ntamahoro twabona muri isi Kanda hano umusubize
Ndasubiza kabare wicika intege Nyiritorero aribereye maso ariwe kristo kandi yariguze amaraso ye . Rero menyako ibisitaza bitazabura kuza ahubwo ubizana azabona ishyano. Kanda hano umusubize
itorero ryawe ritabamo ibibazo rimbwire numve ?ese ninde wakubwiye ko itorero ry'Imana mu biriranga ari ukutagira ibibazo jya usoma bibiliya uzasanga Yesu avuga ko bazagambanirwa na bene Se ,...ahandi pawulo ati"hazabaho ibihe birushya abantu bazaba bikunda bakunda impiya birarira,...bafite ishusho yo kwera ese wibwirako bizabera he mu bapagani? hagati aho mu nyandiko nabonye nubwo nta kashi iriho ariko ibivugwa mu nkuru ntaho bihuriye n'ibyanditse kuko ntahanditse ko uriya mugabo azasimbura ubuyobozi,naho kuvuga ko Jules ibyo akora bitazwi bivuze ko udasoma ujye ku rubuga rwe ubirebe cg uzamusure kuki utamubajije ko aboneka cg ngo ubibaze Adepr? muri make ibyanditswe ni amatiku gusa naho kuvuga ko amasezerano ari ibanga kandi ukayafotora ubwose wayakuyehe wayahawe nande?muri bariya bayasinye?ahubwo se ni ayahe masezerano y'itorero rindi wanyereka kuri web site uretse kugenda kubantu Kanda hano umusubize


text:
Umuziki ngo ni ingenzi cyane ku bana bato kuko utuma bazamura urugero rw’imitekerereze yabo, gukorera mu matsinda no kugira imico myiza mu gihe babitangiye bakiri bato. Ibi bikaba bigaragazwa n’abahanga batandukanye mu bya musika no mu mitekerereze.Platon, Umuhanga w’ umugiriki yagize ati «Uburere mu by’umuziki ni ikintu cy’ingenzi kubera ko injyana ndetse n’uruhererekane rw’amajwi bifite ubushobozi bwinshi bwo kwinjira mu muntu kugera kuri roho ye.»
Turetse iby’uyu muhanga, usanga ababyeyi benshi bandikisha abana babo mu mashuli yigisha ibya muzika kuko baba bumva ko bizagira akamaro mu minsi iri imbere.
Mu myaka igera ku icumi ishize, abashakashatsi bagiye bagaragaza ibyiza bya muzika ku bana bato bagaragaza ko umuziki ufasha abana gutekereza neza cyane, kugira ubushake bwo gukora ndetse no kugira uburere bwiza bitabujije n’uko muri rusange umuziki utuma abantu banezerwa.
Ubusanzwe inyandiko za “Music and Spatial Task Performance” ni zo mu ruhande runini zishinzwe gukwirakwiza ubushakashatsi ku muziki n’abana bato.
Uhereye ma w’1993 ubwo ikinyamakuru cyitwa NATURE cyabyandikaga, cyabihinduye izina cyibyititirira umuhanga muri muzika witwaga Mozart maze kibyita “Effet Mozart”. Ibyo yatumye abantu bashidukira kumenya ingaruka z’umuziki w’uruhererekane n’injyana y’amajwi ku bana bato witwa “musique classique” mu rurimi rw’Igifaransa.
Dogiteri (Dr.) Laurel Trainor, Umwarimu w’imitekerereze n’imyitwarire muri kaminuza ya McMaster yo muri Canada (Hamilton-Ontario) yavuze ko abana bitabira kumva umuziki kandi bakawukunda.
Yagize ati «Aba bato bumva cyane amajwi.»
Cyakora Dr. Laurel yongeyeho ko ubushakahsatsi bwe budashingiye gusa ku muziki wa Mozart nk’ uko ababyeyi benshi ari wo bakunda kwigisha abana babo, ko ahubwo bushingiye ku muziki uwo ari wo wose.
Umuziki ubundi ngo ufite byinshi ukora mu kwibuka no ku gukura k’ubwonko bw’umuntu cyane mu myaka yo hasi kuko nk’urugero ngo amashuri yigamo abana bakoresheje uburyo bwa (SUZUKI) busaba kwiga byimbitse no gutangira umwana ari muto cyane ni yo mashuli aba aya mbere.
Kimwe mu bigo bya mbere byakoresheje gahunda yo kwigisha umuziki, Le Royal Conservatory of Music cyo mu gihugu cya Canada mu 1995 cyagaragaje iterambere ryihuse cyane mu myaka icumi ya mbere kuko kugeza ubu abanyeshuri bagera ku bihumbi ijana (100.000) biga iryo somo ry’umuziki mu yandi masomo mu bigo bigera kuri magana atatu (300) mu gihugu hose.
Nk’uko byagaragayerero, umuziki ni kimwe mu bintu bituma ubwonko bwibuka bukura ndetse bigatuma umuntu atarangara (concentration).
Ibi byiza bya muzika rero muri iki gihe bimaze gutuma abantu benshi bitabira ibikorwa byo kwigisha abana babo amasomo atabuzemo isomo rya muzika kuko nyuma binafasha umuntu kugira uko yitwara no guhangana n’ibibazo bya buri munsi mu buzima.
Impamvu 5 zo kwiga umuziki ku bana bato :
1. Umuziki uzamura urugero rwo gukorera mu matsinda no kugira imico myiza mu gihe ubitangiye uri umwana.
2. Umuziki utuma umuntu amenya agaciro ko kongera imbaraga mu gikorwa kugira ngo gikorwe neza.
3. Umuziki utuma umuntu atekereza cyane bigatuma ashaka ibisubizo by’ibibazo ahura nabyo.
4. Umuziki uha umwana kwiyakira no kwigaragaza uko ari.
5. Umuziki kandi ufasha umuntu kwigobotora ubwoba no kubaka icyizere.